Source: http://lex.justice.md/md/328050/
Timestamp: 2019-04-25 10:31:26+00:00

Document:
ID intern unic: 328050
LEGE Nr. 39
privind protecţia soiurilor de plante
Publicat : 06.06.2008 în Monitorul Oficial Nr. 99-101 art Nr : 364 Data intrarii in vigoare : 06.09.2008
Prezenta lege creează cadrul juridic necesar aplicării Convenţiei internaţionale pentru protecţia noilor soiuri de plante din 2 decembrie 1961, revizuită la Geneva la 10 noiembrie 1972, 23 octombrie 1978 şi 19 martie 1991, Regulamentului Consiliului (CE) nr.2100/94 din 27 iulie 1994 de instituire a unui regim de protecţie comunitară a soiurilor de plante, publicat în Jurnalul Oficial al Uniunii Europene nr.L 227 din 1 septembrie 1994, Regulamentului Consiliului (CE) nr.2470/96 din 17 decembrie 1996 de prelungire a perioadei de protecţie comunitară a soiurilor de plante pentru cartof, publicat în Jurnalul Oficial al Uniunii Europene nr.L 335 din 24 decembrie 1996, Directivei Parlamentului European şi a Consiliului nr.98/44/CE din 6 iulie 1998 privind protecţia juridică a invenţiilor biotehnologice, publicată în Jurnalul Oficial al Uniunii Europene nr.L 213 din 30 iulie 1998, Directivei Parlamentului European şi a Consiliului nr. 2004/48/CE din 29 aprilie 2004 privind respectarea drepturilor de proprietate intelectuală, publicată în Jurnalul Oficial al Uniunii Europene nr.L 157 din 30 aprilie 2004, Acordului privind aspectele comerciale ale drepturilor de proprietate intelectuală (TRIPs), încheiat la 15 aprilie 1994.
(1) Prezenta lege reglementează raporturile ce apar în procesul creării, protecţiei juridice şi utilizării soiurilor aparţinînd tuturor genurilor şi speciilor de plante.
(2) Scopul prezentei legi este stabilirea unui cadru juridic de organizare şi de funcţionare a sistemului de protecţie a soiurilor de plante.
(1) Raporturile ce apar în procesul creării, protecţiei juridice şi utilizării soiurilor de plante sînt reglementate de Constituţia Republicii Moldova, de Codul civil, de Codul cu privire la ştiinţă şi inovare, de Codul vamal, de tratatele internaţionale la care Republica Moldova este parte, de prezenta lege şi de alte acte normative.
(2) În cazul în care tratatele internaţionale la care Republica Moldova este parte stabilesc alte norme decît cele prevăzute de prezenta lege, se aplică normele tratatelor internaţionale.
Articolul 3. Definiţii
În sensul prezentei legi, termenii şi expresiile de mai jos se definesc astfel:
ameliorator - persoană care a creat sau a descoperit şi dezvoltat un soi;
soi - grup de plante aparţinînd unui singur taxon botanic de cel mai jos rang cunoscut, care, indiferent dacă corespunde pe deplin sau nu condiţiilor de acordare a protecţiei prin brevet, poate fi:
- definit prin expresia caracterelor rezultînd dintr-un anumit genotip sau dintr-o anumită combinaţie de genotipuri; expresia caracterelor materialului soiului de acelaşi tip poate fi variabilă sau invariabilă, gradul de variabilitate fiind determinat de genotip sau de combinaţia de genotipuri;
- distinct faţă de orice alt grup de plante prin expresia a cel puţin unuia dintre caractere;
- considerat ca o entitate, avînd în vedere proprietatea sa de a fi reprodus fără vreo modificare;
categorii ale soiului - clona, linia, hibridul;
material al soiului - seminţe, plante întregi sau părţi de plante capabile să reproducă plante întregi;
solicitant - persoană fizică sau juridică care solicită acordarea unui brevet pentru un soi de plantă;
titular de brevet - persoană fizică sau juridică deţinătoare a brevetului pentru soi de plantă;
organism modificat genetic - orice organism viu care are o nouă combinaţie de material genetic obţinută cu ajutorul biotehnologiei moderne.
Articolul 4. Protecţia juridică a soiului
(1) Drepturile asupra unui soi sînt obţinute şi protejate pe teritoriul Republicii Moldova prin acordarea unui brevet pentru soi de plantă (denumit în continuare brevet) de către Agenţia de Stat pentru Proprietatea Intelectuală în conformitate cu prezenta lege şi actele normative subordonate legii, precum şi cu tratatele internaţionale la care Republica Moldova este parte.
(2) Întinderea protecţiei juridice prin brevet este determinată de ansamblul caracterelor esenţiale ale soiului, expuse în descrierea oficială a acestuia.
Articolul 5. Organele care realizează protecţia juridică
a soiurilor
(1) Organele care realizează politica statului în domeniul protecţiei juridice a soiurilor sînt: Agenţia de Stat pentru Proprietatea Intelectuală (denumită în continuare AGEPI) şi Comisia de Stat pentru Testarea Soiurilor de Plante (denumită în continuare Comisia de stat). Politica statului privind utilizarea soiurilor noi în procesul de producere este realizată de către Comisia de Stat.
(2) AGEPI este oficiul naţional în domeniul protecţiei proprietăţii intelectuale şi este unica autoritate a Republicii Moldova care acordă protecţie juridică noilor soiuri de plante.
(3) AGEPI:
a) elaborează proiecte de acte legislative şi alte acte normative în domeniul protecţiei soiurilor de plante, aprobă actele procedurale necesare executării atribuţiilor sale stabilite prin lege;
b) înregistrează şi examinează cererile de brevet, acordă şi eliberează, în numele statului, brevete, publică informaţii oficiale în Buletinul Oficial de Proprietate Intelectuală (denumit în continuare BOPI);
[Art.5 al.(3), lit.b) modificată prin LP101 din 26.05.16, MO169-183/24.06.16 art.355]
c) deţine şi administrează Colecţia naţională de brevete pentru soiuri de plante şi face schimburi de informaţii cu organizaţiile internaţionale şi administraţiile de protecţie a soiurilor de plante din străinătate;
d) ţine Registrul naţional de cereri de brevet pentru soiurile de plante (denumit în continuare Registrul naţional de cereri) şi Registrul naţional de brevete pentru soiurile de plante (denumit în continuare Registrul naţional de brevete), elaborează şi aprobă regulile de gestionare a acestora.
(4) AGEPI şi Comisia de stat reprezintă Republica Moldova în Uniunea Internaţională pentru Protecţia Noilor Soiuri de Plante (denumită în continuare UPOV), precum şi în alte organizaţii internaţionale şi interguvernamentale pentru protecţia soiurilor de plante, întreţine cu ele relaţii de cooperare bilaterale şi multilaterale.
(5) Comisia de stat este organul care efectuează testarea soiurilor de plante în cadrul centrelor sale de testare, al staţiunilor sale experimentale, al instituţiilor specializate şi laboratoarelor conform metodologiilor şi termenelor stabilite, în baza standardelor internaţionale, în vederea aprecierii conformităţii lor cu condiţiile de brevetabilitate, respectiv distinctivitate, uniformitate şi stabilitate, de asemenea, efectuează testarea soiurilor în vederea aprecierii valorii lor culturale şi de utilizare. Comisia de stat ţine Catalogul soiurilor de plante, care cuprinde soiurile admise pentru producere şi comercializare în Republica Moldova.
[Art.5 al.(5) modificat prin LP85 din 13.04.12, MO120-125/15.06.12 art.392]
Secţiunea 1. Brevetabilitatea soiului
Articolul 6. Condiţiile de brevetabilitate a soiului
(1) Un soi este brevetabil numai dacă este:
a) distinct;
b) uniform;
c) stabil;
(2) Soiul trebuie să fie desemnat printr-o denumire, în conformitate cu prevederile art. 36.
Articolul 7. Distinctivitatea
(1) Soiul este considerat distinct dacă se deosebeşte clar, prin cel puţin unul sau mai multe caractere relevante, care rezultă dintr-un anumit genotip sau dintr-o combinaţie de genotipuri, de orice alt soi notoriu cunoscut la data înregistrării cererii de brevet la AGEPI sau, după caz, la data priorităţii revendicate.
(2) Distinctivitatea unui soi este definită prin caractere ce pot fi recunoscute şi descrise cu precizie.
(3) Soiul este considerat notoriu dacă, la data depunerii cererii:
a) este protejat în Republica Moldova sau într-un alt stat şi este înscris într-un registru oficial al soiurilor protejate;
b) este admis în Catalogul soiurilor de plante al Republicii Moldova sau în registre şi cataloage similare din alte state;
[Art.7 al.(3), lit.b) în redacţia LP85 din 13.04.12, MO120-125/15.06.12 art.392]
c) există o cerere înregistrată în Republica Moldova pentru acordarea protecţiei soiului sau pentru includerea lui în Catalogul soiurilor de plante, cu condiţia ca cererea să conducă la acordarea protecţiei sau la includerea în catalog;
[Art.7 al.(3), lit.c) în redacţia LP85 din 13.04.12, MO120-125/15.06.12 art.392]
d) există o cerere înregistrată în alt stat pentru acordarea protecţiei soiului sau pentru includerea lui într-un catalog de soiuri, cu condiţia ca cererea să conducă la acordarea protecţiei sau la includerea în catalog.
[Art.7 al.(3), lit.d) în redacţia LP85 din 13.04.12, MO120-125/15.06.12 art.392]
Articolul 8. Uniformitatea
Soiul este considerat uniform dacă, luînd în considerare variaţiile ce rezultă din particularităţile lui de reproducere, plantele soiului rămîn suficient de uniforme în expresia caracterelor incluse în examinarea distinctivităţii soiului, precum şi a altor caractere folosite pentru descrierea soiului.
Articolul 9. Stabilitatea
Soiul este considerat stabil dacă, după înmulţiri repetate sau la sfîrşitul fiecărui ciclu de înmulţire, caracterele relevante pentru stabilirea distinctivităţii şi orice alte caractere folosite pentru descrierea soiului rămîn invariabile.
Articolul 10. Noutatea
(1) Soiul este considerat nou dacă, la data depunerii cererii de brevet la AGEPI sau la data priorităţii revendicate, materialul de înmulţire sau recoltat al soiului nu a fost vîndut, nici nu a fost pus la dispoziţia terţilor de către ameliorator sau cu consimţămîntul acestuia în scopul exploatării soiului:
a) pe teritoriul Republicii Moldova - cu mai mult de un an înainte de data depunerii cererii de brevet;
b) pe teritoriul altor state - cu mai mult de 4 ani înainte de data depunerii cererii de brevet, iar în cazul arborilor şi viţei de vie - cu mai mult de 6 ani înainte de data depunerii cererii de brevet.
(2) Nu se aduce atingere noutăţii soiului, în sensul alin.(1), dacă:
a) materialul soiului este pus la dispoziţia unei autorităţi oficiale în cadrul unor obligaţii legale sau terţilor, pe bază de contract sau în cadrul oricărui alt raport de drept, în scopuri de producere, reproducere, multiplicare, condiţionare sau depozitare, cu condiţia ca amelioratorul să nu-şi piardă dreptul exclusiv de punere la dispoziţie a materialului soiului şi cu condiţia ca nici o altă punere la dispoziţie a acestuia în scop comercial să nu fi fost făcută anterior, cu excepţia cazului în care materialul soiului a fost folosit în mod repetat pentru producerea unui hibrid şi dacă materialul hibridului şi materialul recoltat al hibridului au fost comercializate;
b) materialul soiului este pus la dispoziţie de către o companie sau o firmă unei alte companii sau firme căreia îi este subordonată sau dacă ambele companii sau firme aparţin în întregime unei terţe companii sau firme, cu condiţia ca acest soi să nu fi fost pus la dispoziţie anterior;
c) sînt puse la dispoziţie, fără a se face referinţă la soi, materialul soiului sau materialul recoltat al soiului obţinute din plante cultivate în scop experimental sau în scopul creării sau descoperirii şi dezvoltării unui soi şi care nu sînt utilizate cu scopul unei noi reproduceri sau multiplicări;
d) materialul soiului este pus la dispoziţie în vederea prezentării soiului de către ameliorator în cadrul unei expoziţii oficial recunoscute conform Convenţiei privind expoziţiile internaţionale;
e) materialul soiului este pus la dispoziţie în cadrul unui acord dintre ameliorator şi o altă persoană, în virtutea căruia amelioratorul autorizează producerea materialului de înmulţire sub controlul său.
Secţiunea a 2-a. Dreptul de a solicita
şi a obţine un brevet
Articolul 11. Dreptul la brevet
(1) Dreptul la brevet aparţine amelioratorului sau succesorului său în drepturi.
(2) Dacă soiul a fost creat sau descoperit şi dezvoltat în comun de doi sau mai mulţi amelioratori, dreptul la brevet aparţine în comun acestora sau succesorilor lor în drepturi. Modul de exercitare a drepturilor asupra unui astfel de soi se stabileşte printr-un contract scris, încheiat între amelioratori. Această dispoziţie se aplică, de asemenea, în cazul în care unul sau mai mulţi amelioratori au descoperit soiul, iar alţi amelioratori l-au dezvoltat.
(3) Dreptul la brevet aparţine, de asemenea, în comun amelioratorului şi oricărei (oricăror) persoane dacă amelioratorul şi persoana (persoanele) în cauză au declarat în scris că sînt de acord să deţină în comun acest drept.
(4) Dacă dreptul la brevet aparţine la două sau mai multe persoane, conform alin. (2) şi (3), una sau mai multe dintre ele, printr-o declaraţie scrisă, pot să împuternicească celelalte persoane să solicite acordarea brevetului.
[Art.11 al.(4) în redacția LP162 din 30.07.15, MO241-246/28.08.15 art.469]
(5) Dacă două sau mai multe persoane au creat ori au descoperit şi dezvoltat acelaşi soi în mod independent una faţă de cealaltă, dreptul la brevet aparţine persoanei a cărei cerere de brevet are cea mai veche dată de depozit sau de prioritate, în cazul în care ea a fost recunoscută. Această dispoziţie se aplică numai în cazul în care prima cerere a fost publicată conform art.44.
(6) În cadrul procedurilor efectuate în faţa AGEPI, solicitantul este persoana care exercită sau este îndreptăţită să exercite dreptul la brevet.
[Art.11 al.(6) în redacția LP162 din 30.07.15, MO241-246/28.08.15 art.469]
Articolul 12. Soiurile create sau descoperite şi
dezvoltate de către angajaţi
(1) Dreptul la brevet pentru un soi creat sau descoperit şi dezvoltat de către ameliorator în exercitarea atribuţiilor de serviciu, în executarea unui contract de muncă sau a unui contract de cercetare aparţine angajatorului, în cazul în care contractul dintre ameliorator şi angajator nu prevede altfel, amelioratorul avînd dreptul la o remuneraţie echitabilă, stabilită prin contract. Cuantumul remuneraţiei se stabileşte în raport cu profitul realizat în urma utilizării soiului în perioada de valabilitate a brevetului şi cu valoarea soiului şi nu poate fi mai mic de 15 la sută din profitul realizat ca urmare a utilizării soiului, inclusiv încasările din comercializarea licenţelor.
(2) Soiul este considerat ca fiind creat în exercitarea atribuţiilor de serviciu dacă la crearea acestuia amelioratorul:
a) a exercitat atribuţiile conferite de funcţia deţinută;
b) a exercitat atribuţiile conferite în mod special în scopul creării unui nou soi;
c) a folosit mijloace materiale sau financiare puse la dispoziţie de patron sau de persoana care a comandat crearea soiului, precum şi cunoştinţele şi experienţa dobîndite în timpul serviciului.
(3) Dacă angajatorul, în termen de 60 de zile de la data la care a fost informat de către ameliorator despre crearea unui nou soi, nu va depune cerere de brevet, nu va cesiona altei persoane dreptul de depunere a cererii şi nu-i va da amelioratorului o dispoziţie scrisă privind păstrarea secretă a soiului creat, amelioratorul are dreptul să depună cererea de brevet şi să obţină brevetul pe numele său. În acest caz, angajatorul are dreptul preferenţial la licenţă neexclusivă pentru exploatarea soiului.
(4) În cazul în care angajatorul a obţinut un brevet pentru soiul realizat conform alin. (1), angajatul are dreptul preferenţial la o licenţă neexclusivă pentru utilizarea soiului.
(5) În cazul în care părţile nu au convenit asupra cuantumului remuneraţiei cuvenite angajatului sau asupra preţului licenţei, acestea urmează să fie stabilite de in-stanţele judecătoreşti, în funcţie de aportul fiecărei părţi la soiul creat şi de valoarea lui comercială.
(6) Procedura de creare şi utilizare a soiurilor de către angajaţi este stabilită în Regulamentul privind obiectele de proprietate intelectuală create în cadrul exercitării atribuţiilor de serviciu, aprobat de Guvern.
[Art.12 al.(6) modificat prin LP101 din 26.05.16, MO169-183/24.06.16 art.355]
(1) Sînt îndreptăţite să depună o cerere de brevet:
a) persoanele fizice şi juridice cu domiciliul sau sediul în Republica Moldova;
b) persoanele fizice şi juridice cu domiciliul sau sediul pe teritoriul unui stat membru al tratatelor internaţionale în domeniu la care Republica Moldova este parte;
c) persoanele fizice şi juridice din orice alt stat, cu condiţia ca acest stat să acorde persoanelor fizice şi juridice cu domiciliul sau sediul în Republica Moldova, pentru soiurile aceluiaşi taxon botanic, o protecţie echivalentă cu cea acordată prin prezenta lege.
(2) O cerere de brevet poate fi depusă în comun de două sau mai multe persoane care satisfac condiţiile prevăzute la alin.(1). Refuzul unuia sau al mai multor amelioratori de a obţine brevetul nu produce efecte asupra celorlalţi în cazul în care ei acţionează conform prezentei legi.
Articolul 14. Cererea de brevet depusă de o persoană
(1) Dacă pînă la acordarea de către AGEPI a brevetului, printr-o hotărîre judecătorească rămasă definitivă, se stabileşte că persoana îndreptăţită la obţinerea unui brevet conform art.11 alin.(1) este alta decît solicitantul, această persoană poate:
a) să continue, în termen de 3 luni de la data la care hotărîrea menţionată a rămas definitivă, procedura privind cererea de brevet în locul solicitantului, ca pentru o cerere proprie;
b) dacă cererea de brevet a fost retrasă sau respinsă, să depună, în termen de o lună de la retragerea sau respingerea cererii, o nouă cerere de brevet pentru acelaşi soi, cu păstrarea datei de depozit a cererii iniţiale;
(2) persoana interesată prezintă la AGEPI o copie a hotărîrii judecătoreşti. Hotărîrea instanţei judecătoreşti se înscrie în Registrul naţional de cereri şi se publică în BOPI.
Secţiunea a 3-a. Efectele protecţiei prin brevet
Articolul 15. Drepturile titularului de brevet
(1) Titularul de brevet are dreptul exclusiv asupra brevetului şi asupra soiului protejat prin brevet, care constă în dreptul de a exploata soiul, dreptul de a dispune de brevet şi de soi, dreptul de a interzice terţilor să efectueze fără autorizaţia sa următoarele acţiuni referitoare la materialul soiului sau materialul recoltat al soiului protejat:
a) producerea sau reproducerea (în scopul înmulţirii);
c) oferirea spre vînzare;
d) vînzarea sau alte forme de comercializare;
e) exportul;
f) importul;
g) stocarea în scopul efectuării acţiunilor menţionate la lit. a)-f).
(2) Prevederile alin.(1) se aplică pentru materialul recoltat al soiului protejat doar în cazul în care acesta a fost obţinut prin utilizarea neautorizată a materialului soiului protejat, cu excepţia cazului în care titularul a putut în mod rezonabil să-şi exercite dreptul privind materialul soiului.
(3) Prevederile alin.(1) se aplică şi pentru produsele obţinute direct din materialul soiului protejat dacă aceste produse au fost obţinute prin utilizarea neautorizată a materialului soiului protejat şi dacă titularul de brevet nu a avut posibilitatea de a-şi exercita dreptul asupra acestui material.
(4) Prevederile alin.(1)-(3) se aplică şi pentru soiurile:
a) care sînt esenţial derivate dintr-un soi protejat în cazul în care soiul protejat nu este el însuşi esenţial derivat din alt soi;
b) care nu se disting de soiul protejat conform art.7;
c) a căror producere necesită utilizarea repetată a soiului protejat.
(5) În sensul alin.(4) lit.a), un soi este considerat esenţial derivat din alt soi (denumit în continuare soi iniţial) în cazul în care acesta:
a) este predominant derivat din soiul iniţial sau dintr-un soi care, la rîndul său, este predominant derivat din soiul iniţial;
b) se distinge de soiul iniţial conform art.7;
c) cu excepţia diferenţelor ce rezultă din derivare, în esenţă este asemănător cu soiul iniţial în expresia caracterelor ce rezultă din genotip sau din combinaţia de genotipuri ale soiului iniţial.
(6) În cazul în care există mai mulţi titulari de brevet, raporturile privind utilizarea soiului protejat se stabilesc printr-un acord încheiat între aceştia. Dacă un asemenea acord nu există, fiecare titular de brevet este în drept să utilizeze integral soiul la discreţia sa, să intenteze o acţiune în justiţie privind încălcarea dreptului asupra brevetului împotriva oricărei persoane care utilizează soiul fără autorizaţia cotitularilor de brevet, însă nu are dreptul să renunţe la brevet fără a-i anunţa pe cotitulari, nici să încheie contracte de licenţă sau de cesiune fără acordul acestora.
(7) Exercitarea drepturilor titularului de brevet nu poate încălca nici una din dispoziţiile autorităţilor publice, adoptate din motive de morală şi ordine publică, de securitate publică, de protecţie a sănătăţii şi vieţii persoanelor, animalelor sau plantelor, de protecţie a mediului înconjurător, de protecţie a proprietăţii industriale sau comerciale sau în vederea protecţiei concurenţei, comerţului şi producţiei agricole.
Articolul 16. Limitarea drepturilor titularului
(1) Dreptul titularului de brevet nu se extinde asupra:
a) acţiunilor efectuate în scopuri personale necomerciale;
b) acţiunilor efectuate în scopul cercetărilor şi experimentelor ştiinţifice;
c) acţiunilor efectuate în scopul creării sau descoperirii şi dezvoltării altor soiuri şi asupra acţiunilor referitoare la aceste alte soiuri, conform art.15 alin.(1) - (3), cu excepţia cazurilor în care se aplică prevederile art.15 alin.(4).
(2) Producătorii agricoli pot să utilizeze, în scopul multiplicării pe terenurile proprii, produsul recoltei obţinute prin cultivarea pe terenurile proprii a materialului de multiplicare al unui soi protejat, cu excepţia hibrizilor, a soiurilor sintetice, a soiurilor de arbori, de arbuşti şi de viţă-de-vie, conform Regulamentului privind procedurile de depunere şi examinare a cererii, de acordare şi de menţinere în vigoare a brevetului pentru soi de plantă, aprobat de Guvern (denumit în continuare Regulament).
[Art.16 al.(2) introdus prin LP162 din 30.07.15, MO241-246/28.08.15 art.469]
[Art.16 al.(3) introdus prin LP162 din 30.07.15, MO241-246/28.08.15 art.469]
(4) Producătorii agricoli furnizează, la cererea titularului de brevet, informaţii despre cantitatea produsului recoltei utilizate conform alin. (2).
[Art.16 al.(4) introdus prin LP162 din 30.07.15, MO241-246/28.08.15 art.469; aliniatul unic devine al.(1)]
Articolul 17. Epuizarea drepturilor titularului de brevet
Drepturile titularului de brevet nu se extind asupra acţiunilor referitoare la materialul soiului protejat sau la soiurile la care se referă prevederile art.15 alin.(4), care au fost comercializate de către ameliorator sau cu autorizaţia acestuia, cu condiţia ca aceste acţiuni să nu implice:
a) înmulţirea ulterioară a soiului în cauză, cu excepţia cazului în care această înmulţire era prevăzută în cadrul comercializării materialului respectiv;
b) exportul materialului soiului care face posibilă înmulţirea soiului într-o ţară în care nu se protejează soiurile de plante de genul sau specia respectivă, cu excepţia cazurilor în care materialul exportat este destinat pentru consum.
Articolul 18. Utilizarea denumirii soiului
(1) Orice persoană care oferă sau cedează terţilor, în scopuri comerciale, materialul unui soi protejat sau al unuia dintre soiurile la care se referă prevederile art.15 alin.(4) trebuie să utilizeze denumirea soiului ce i-a fost atribuită conform art.36. În formă scrisă denumirea soiului trebuie să fie uşor de recunoscut şi de reprodus.
(2) Orice persoană care efectuează acţiunile menţionate la alin.(1) pentru orice material al soiului trebuie să indice această denumire la cererea unei autorităţi, a unui cumpărător sau a oricărei persoane avînd interes legitim.
(3) Prevederile alin. (1) şi (2) continuă să fie aplicabile şi după încetarea protecţiei prin brevet.
Articolul 19. Limitarea utilizării denumirii soiului
(1) Titularul de brevet care deţine un drept acordat pentru o desemnare identică cu denumirea soiului protejat nu poate utiliza acest drept pentru a împiedica libera utilizare a acestei denumiri în raport cu soiul respectiv chiar şi după încetarea protecţiei soiului prin brevet.
[Art.19 al.(1) în redacția LP162 din 30.07.15, MO241-246/28.08.15 art.469]
(2) Un terţ poate utiliza un drept acordat pentru o desemnare identică cu denumirea soiului protejat cu scopul de a împiedica libera utilizare a acestei denumiri doar în cazul în care acest drept a fost acordat înainte de a fi atribuită denumirea soiului conform art. 36.
[Art.19 al.(2) în redacția LP162 din 30.07.15, MO241-246/28.08.15 art.469]
(3) Denumirea atribuită unui soi brevetat în Republica Moldova sau într-un stat membru al UPOV, precum şi orice altă denumire cu care soiul ar putea fi confundat nu pot fi utilizate pe teritoriul Republicii Moldova în raport cu alt soi din aceeaşi specie sau dintr-o specie apropiată ori pentru materialul acestuia.
Secţiunea a 4-a. Durata protecţiei şi încetarea acesteia
Articolul 20. Durata protecţiei
(1) Durata protecţiei prin brevet pentru soi de plantă se extinde pînă la 25 de ani, iar în cazul soiurilor de viţă de vie, cartof şi arbori - pînă la 30 de ani, începînd de la data publicării în BOPI a menţiunii privind acordarea brevetului.
(2) La solicitarea titularului de brevet, durata protecţiei prin brevet este prelungită cu încă 5 ani după expirarea termenelor menţionate la alin.(1).
Articolul 21. Nulitatea brevetului
Brevetul poate fi declarat nul dacă:
a) la data acordării brevetului, nu erau îndeplinite condiţiile art.7 sau ale art.10;
b) acordarea brevetului s-a bazat pe datele şi documentele furnizate de solicitant şi, la data acordării brevetului, nu erau îndeplinite condiţiile art.8 sau ale art.9;
c) brevetul a fost acordat unei persoane neîndreptăţite, cu excepţia cazului în care ulterior brevetul a fost transmis persoanei îndreptăţite.
Articolul 22. Acţiunea în nulitate
(1) Acţiunea în nulitate a brevetului poate fi iniţiată oricînd pe durata de valabilitate a brevetului şi nu poate avea la bază decît motivele enunţate la art.21.
(2) Orice persoană poate iniţia în instanţa de judecată o acţiune în nulitate. Pentru cazurile prevăzute la art.21 lit.c), acţiunea poate fi iniţiată numai de către persoana îndreptăţită să fie înscrisă în Registrul naţional de brevete în calitate de titular sau, în comun, de către persoanele îndreptăţite să fie înscrise în calitate de cotitulari conform art.11 alin.(2).
(3) Acţiunea în nulitate a brevetului poate fi iniţiată chiar dacă drepturile conferite de brevet s-au stins sau dacă s-a renunţat la brevet.
(4) Hotărîrea de nulitate a brevetului se comunică la AGEPI de către persoana interesată şi se înscrie în Registrul naţional de brevete. Menţiunea privind nulitatea brevetului se publică în BOPI.
Articolul 23. Efectele nulităţii
(1) În cazul în care brevetul este declarat nul, se consideră că de la data acordării acesta nu a avut efectele protecţiei prevăzute la art.15-19.
(2) Efectul retroactiv al nulităţii brevetului nu aduce atingere:
a) hotărîrilor referitoare la acţiunile privind încălcarea drepturilor, recunoscute drept definitive şi irevocabile, care au intrat în vigoare anterior adoptării hotărîrii de nulitate;
b) contractelor încheiate anterior adoptării hotărîrii de nulitate, în măsura în care acestea au fost executate anterior adoptării acestei hotărîri. Din motive de echitate poate fi revendicată rambursarea sumelor plătite în virtutea contractului.
Articolul 24. Decăderea din drepturi a titularului de
(1) AGEPI declară decăderea din drepturi a titularului de brevet cu efect in futurum în cazul în care stabileşte că nu mai sînt îndeplinite condiţiile enunţate la art.8 şi 9. Dacă se stabileşte că aceste condiţii nu au mai fost îndeplinite la o dată anterioară celei de decădere, decăderea poate avea efect începînd cu această dată.
(2) AGEPI declară decăderea din drepturi a titularului de brevet în cazul în care titularul, în termenul fixat de AGEPI:
a) refuză să prezinte, la cererea Comisiei de stat, informaţia, documentele sau materialul soiului protejat, necesare pentru testarea de control a acestuia;
b) nu propune o altă denumire a soiului, în cazul în care denumirea actuală nu mai satisface condiţiile stipulate la art. 36, şi nu achită taxa menţionată la art. 62;
[Art.24 al.(2), lit.b) modificată prin LP162 din 30.07.15, MO241-246/28.08.15 art.469]
c) nu achită taxele de eliberare şi de menţinere în vigoare a brevetului;
d) titularul de brevet sau succesorul său în drepturi nu mai îndeplinesc condiţiile stabilite la art.13 şi 87.
(3) Decăderea din drepturi a titularului de brevet pe motivul neplăţii la timp a taxei anuale sau, după caz, a taxei suplimentare se consideră ca avînd efect de la data expirării termenului stabilit pentru plata acestei taxe.
(4) AGEPI publică în BOPI menţiunea privind decăderea din drepturi a titularului de brevet.
Articolul 25. Renunţarea la brevet
(1) Titularul de brevet poate să renunţe la brevet depunînd în acest sens o declaraţie scrisă la AGEPI, cu condiţia achitării taxei stabilite.
(2) În cazul în care unul dintre titulari renunţă la brevet, valabilitatea brevetului nu încetează, acesta rămînînd în posesia celorlalţi cotitulari.
(3) Renunţarea la brevet are efect numai după înscrierea ei în Registrul naţional de brevete, a cărei menţiune se publică în BOPI.
(4) Renunţarea la brevet este înscrisă în Registrul naţional de brevete numai cu acordul persoanei care beneficiază de un drept real înscris în registru.
(5) În cazul în care brevetul a făcut obiectul unui contract de licenţă, înscris în Registrul naţional de brevete, renunţarea se înscrie numai dacă titularul de brevet aduce dovezi că a informat licenţiatul despre intenţia sa de a renunţa la brevet. În acest caz, licenţiatul, în termen de 3 luni de la data la care titularul i-a comunicat în scris intenţia sa de a renunţa la brevet, are dreptul preferenţial de a obţine brevetul pe numele său.
(6) Titularul de brevet are obligaţia, odată cu depunerea cererii scrise la AGEPI, să comunice amelioratorului intenţia sa de a renunţa la brevet. În acest caz, amelioratorul, în termen de 3 luni de la data la care titularul i-a comunicat în scris intenţia sa de a renunţa la brevet, are dreptul preferenţial de a obţine brevetul pe numele său.
Secţiunea a 5-a. Cererea de brevet şi brevetul
Articolul 26. Drepturile conferite de o cerere de brevet
după publicare
(1) O cerere de brevet, în perioada cuprinsă între publicarea ei şi acordarea brevetului, conferă solicitantului, cu titlu provizoriu, aceleaşi drepturi ca şi cele conferite titularului de brevet conform art.15.
(2) Încălcarea de către terţi a drepturilor prevăzute la alin.(1) atrage, pentru persoana vinovată, obligaţia de despăgubire, conform legii, titlul pentru plata despăgubirilor fiind executoriu după eliberarea brevetului. Cuantumul despăgubirii se stabileşte printr-un acord între părţi. În cazul în care părţile nu au convenit asupra cuantumului despăgubirii, acesta urmează să fie stabilit de instanţa de judecată.
(3) Efectele unei cereri de brevet prevăzute la alin.(1) se vor considera nule şi inexistente în cazul în care cererea de brevet a fost retrasă sau respinsă.
Articolul 27. Transmiterea drepturilor
(1) Cererea de brevet şi brevetul pot fi transmise unui sau mai multor succesori în drepturi.
(2) Transmiterea unei cereri de brevet sau a unui brevet prin cesiune poate fi efectuată doar unui succesor în drepturi care îndeplineşte condiţiile enunţate la art.13 şi 87. Aceasta trebuie efectuată în scris, purtînd semnăturile părţilor contractului, cu excepţia cazului în care transmiterea rezultă dintr-o hotărîre judecătorească sau orice alt act final al unei proceduri judiciare. În caz contrar, cesiunea se consideră nulă.
(3) Sub rezerva cazurilor enunţate la art.61, transmiterea drepturilor nu afectează drepturile dobîndite de terţi pînă la data transmiterii.
(4) Transmiterea drepturilor are efect în faţa AGEPI şi este opozabilă terţilor doar după prezentarea dovezilor documentare prevăzute şi după înscrierea acestora în Registrul naţional de cereri sau în Registrul naţional de brevete.
Articolul 28. Drepturile reale
(1) Un brevet poate, în mod independent, să fie dat în gaj sau să facă obiectul unui alt drept real.
(2) Gajul brevetelor se înregistrează în Registrul garanţiilor reale mobiliare conform prevederilor Legii cu privire la gaj. Alte drepturi reale asupra brevetelor se înregistrează în Registrul naţional de brevete la cererea uneia dintre părţi şi devin opozabile faţă de terţi din momentul înregistrării, iar datele despre aceste drepturi se publică în BOPI.
[Art.28 al.(2) în redacția LP173 din 25.07.14, MO231-237/08.08.14 art.531; în vigoare 08.11.14]
Articolul 29. Licenţele contractuale
(1) Cererea de brevet şi brevetul pot fi obiectul unor contracte de licenţă. Aceste licenţe pot fi exclusive şi neexclusive.
(2) Solicitantul sau titularul de brevet poate invoca drepturile conferite prin cererea de brevet sau prin brevet împotriva unei persoane deţinătoare de licenţă care a încălcat una din condiţiile sau limitările stipulate în contractul de licenţă conform alin.(1).
Articolul 30. Coproprietatea
În caz de coproprietate asupra unui brevet, prevederile art.27-29 se aplică mutatis mutandis părţilor respective ale cotitularilor, dacă aceste părţi sînt determinate prin contract.
Articolul 31. Licenţele obligatorii
(1) Instanţele de judecată pot acorda licenţe obligatorii neexclusive pentru utilizarea unui soi protejat unei sau mai multor persoane care au depus o cerere la expirarea termenului de 3 ani de la acordarea brevetului, cu respectarea următoarelor condiţii:
a) orice utilizare de acest gen va fi autorizată din motive de interes public;
b) o asemenea utilizare va fi permisă numai în cazul în care, anterior, presupusul beneficiar s-a străduit să obţină autorizarea de la titularul de brevet în condiţii şi prin modalităţi comerciale acceptabile, dar cu toate eforturile sale nu a reuşit să facă acest lucru într-un termen rezonabil. Derogarea de la această prevedere se admite numai în cazul unei situaţii naţionale critice sau în cazul altor circumstanţe de extremă urgenţă ori în caz de utilizare în scopuri publice necomerciale. În aceste cazuri, titularul este avizat în cel mai scurt timp;
c) întinderea şi durata unei asemenea utilizări vor fi limitate la scopurile pentru care aceasta a fost autorizată;
d) o asemenea utilizare va fi neexclusivă şi netransmisibilă, cu excepţia transmiterii împreună cu acea parte a întreprinderii sau activelor imateriale care efectuează utilizarea în cauză;
e) orice utilizare de acest gen va fi autorizată în principal pentru aprovizionarea pieţei interne;
f) autorizarea unei asemenea utilizări urmează a fi anulată, sub rezerva ca interesele legitime ale persoanelor astfel autorizate să fie protejate într-un mod adecvat, dacă circumstanţele care au condus la aceasta dispar şi este evident că nu vor reapărea. Instanţa de judecată este abilitată să reexamineze cauza pe baza unei cereri motivate dacă aceste circumstanţe persistă;
g) titularul de brevet va primi o remunerare adecvată, corespunzătoare fiecărui caz în parte, cu luarea în considerare a valorii economice a autorizării;
h) validitatea oricărei hotărîri privind autorizarea unei asemenea utilizări şi orice hotărîre referitoare la remunerarea prevăzută pentru o asemenea utilizare vor putea face obiectul unei revizuiri judiciare sau al altei revizuiri independente efectuate de autorităţile ierarhic superioare;
i) prevederile de la lit.b) şi e) nu se aplică în cazul în care o asemenea utilizare este permisă pentru a remedia o practică considerată anticoncurenţială ca urmare a unei proceduri judiciare sau administrative. Necesitatea de a corecta practicile anticoncurenţiale poate fi luată în considerare la stabilirea remunerării acordate în astfel de cazuri. Instanţa de judecată este în drept să refuze anularea autorizării dacă circumstanţele care au condus la această autorizare riscă să reapară.
(2) Licenţa obligatorie se acordă numai persoanei care poate asigura utilizarea soiului în conformitate cu licenţa ce îi conferă dreptul de a obţine de la titular materialul iniţial al soiului.
(3) Licenţa obligatorie nu împiedică titularul să utilizeze soiul protejat sau să acorde licenţă de utilizare altei persoane.
(4) Licenţa obligatorie neexclusivă pentru utilizarea unui soi protejat poate fi acordată la cerere unui titular de brevet pentru o invenţie biotehnologică, cu condiţia achitării unei remuneraţii echitabile, în cazul în care:
a) acesta a încercat fără succes să obţină un contract de licenţă de la titularul brevetului pentru soi de plantă;
b) invenţia presupune un progres tehnologic important, de interes economic substanţial în raport cu soiul protejat.
(5) Dacă unui titular de brevet pentru soi de plantă i se acordă o licenţă obligatorie neexclusivă pentru utilizarea unei invenţii brevetate, o licenţă neexclusivă reciprocă va putea fi acordată în condiţii rezonabile, la cerere, titularului de brevet de invenţie pentru exploatarea soiului.
(6) Licenţa obligatorie poate fi acordată unui titular de brevet pentru un soi esenţial derivat dacă sînt respectate prevederile alin.(1). Condiţiile de acordare a licenţei obligatorii pot include acordarea unei remunerări echitabile titularului de brevet pentru soiul iniţial.
(7) Hotărîrea instanţei de judecată de acordare sau, după caz, de anulare a licenţei obligatorii se comunică la AGEPI de către titularul licenţei, se înregistrează în Registrul naţional de brevete şi se publică în BOPI.
(8) Dacă titularul licenţei obligatorii neexclusive, în termen de 1 an de la data obţinerii acesteia, nu a întreprins nimic în vederea utilizării soiului, licenţa poate fi anulată prin hotărîrea instanţei de judecată. Valabilitatea licenţei obligatorii neexclusive încetează în orice caz dacă titularul licenţei nu a început utilizarea soiului în termen de 2 ani de la data obţinerii acesteia.
Secţiunea 1. Condiţiile pentru depunerea cererii de brevet
Articolul 32. Depunerea cererii
Cererea de brevet se depune la AGEPI de către persoana îndrep­tăţită, în conformitate cu art. 13, personal sau prin
inter­mediul unui mandatar autorizat, în conformitate cu art. 87.
(1) Cererea de brevet trebuie să conţină:
a) solicitarea de acordare a unui brevet;
b) indicarea taxonului botanic;
c) datele de identificare a solicitantului (solicitanţilor);
d) datele de identificare a amelioratorului (ameliora­torilor);
e) propunerea privind denumirea soiului;
f) descrierea tehnică a soiului (chestionarul tehnic);
g) declaraţia prin care solicitantul confirmă pe propria răspundere că soiul pentru care solicită protecţie corespunde prevederilor art. 10;
h) după caz, date privind orice altă cerere depusă în legătură cu acest soi.
(2) Cererea de brevet va fi însoţită de:
a) dovada de plată a taxei de depunere;
b) actul de prioritate, în caz de necesitate;
c) procură, în cazul depunerii cererii prin mandatar autorizat;
d) dovezi documentare pertinente privind dobîndirea dreptului la brevet, dacă solicitantul nu este ameliorator sau dacă nu este singurul ameliorator;
e) fotografii sau desene, după caz;
f) rezultatele testării soiului efectuate de o autoritate competentă, după caz;
g) autorizaţia de introducere în mediu, eliberată de autoritatea naţională competentă conform legislaţiei privind securitatea biologică, dacă soiul reprezintă un organism modificat genetic.
(3) Cererea de brevet trebuie să se refere la un singur soi sau la o singură categorie a soiului.
(4) Amelioratorul are dreptul de a fi menţionat în cerere, în brevet şi în publicaţiile AGEPI cu privire la cerere sau brevet. Amelioratorul, de asemenea, are dreptul să refuze menţionarea numelui său în brevet şi în publicaţiile respective ale AGEPI. O cerere în acest sens se depune în scris la AGEPI.
(5) Condiţiile suplimentare pe care trebuie să le îndeplinească cererea se stabilesc în Regulament.
[Art.33 al.(5) în redacția LP162 din 30.07.15, MO241-246/28.08.15 art.469]
Articolul 34. Limba de procedură
(1) Cererea de brevet se depune la AGEPI în limba de stat.
[Art.34 al.(1) modificat prin LP162 din 30.07.15, MO241-246/28.08.15 art.469]
(2) Se admite depunerea cererii şi a documentelor aferente redactate într-o altă limbă, cu excepţia elementelor prevăzute la art.33 alin.(1) lit.a)-e).
(3) În cazul în care cererea şi documentele aferente sînt depuse într-o altă limbă, pentru necesităţile examinării, solicitantul este obligat să prezinte traducerea acestora în limba de stat în termen de 2 luni de la data de depozit a cererii de brevet. În caz contrar, cererea se respinge.
[Art.34 al.(3) modificat prin LP162 din 30.07.15, MO241-246/28.08.15 art.469]
Articolul 35. Data de depozit
(1) Data de depozit a cererii de brevet se consideră data depunerii la AGEPI a cererii conţinînd cel puţin elementele prevăzute la art.33 alin.(1) lit.a)-g).
(2) În cazul în care nu sînt îndeplinite condiţiile prevăzute la art.33 alin.(1) lit.a)-g), data de depozit a cererii va fi data la care aceste condiţii au fost îndeplinite.
(3) Elementele cererii prevăzute la art. 33 alin.(1) lit.h) şi alin.(2), cu excepţia celor de la lit.b) şi g), pot fi prezentate de către solicitant în termen de 2 luni de la data de depozit.
(4) Autorizaţia de introducere în mediu a organismului modificat genetic se prezintă odată cu depunerea cererii sau în termen de 2 luni de la data încheierii examinării de fond.
Articolul 36. Denumirea soiului
(1) Soiul este desemnat printr-o denumire generică care va face posibilă identificarea lui.
(2) Denumirea soiului:
a) trebuie să poată fi uşor recunoscută şi reprodusă de utilizatori şi nu trebuie să fie compusă numai din cifre, cu excepţia cazurilor în care această practică este acceptată pentru desemnarea anumitor soiuri;
b) nu trebuie să inducă în eroare sau să genereze confuzii cu privire la caracterele, valoarea sau identitatea soiului în cauză ori cu privire la persoana amelioratorului;
c) trebuie să fie diferită sau să nu poată fi confundată cu denumirea unui alt soi din aceeaşi specie sau dintr-o specie apropiată, înscris într-un catalog oficial al soiurilor sau lansat pe piaţă într-un stat membru al UPOV, cu excepţia cazului în care acest soi nu mai există şi denumirea sa nu a căpătat o semnificaţie particulară;
[Art.36 al.(2), lit.c) modificată prin LP85 din 13.04.12, MO120-125/15.06.12 art.392]
d) trebuie să fie folosită şi după expirarea duratei de valabilitate a brevetului;
e) trebuie să fie diferită ori să nu poată fi confundată cu alte denumiri utilizate pentru comercializarea mărfurilor sau care nu pot fi utilizate în virtutea altor acte normative;
f) nu trebuie să contravină bunelor moravuri sau ordinii publice.
(3) Dacă un soi este deja înscris într-un catalog oficial al soiurilor de plante şi materialul soiului a fost lansat pe piaţă într-un stat membru al UPOV, în cererea de brevet pentru acelaşi soi depusă în Republica Moldova denumirea soiului trebuie să fie aceeaşi.
[Art.36 al.(3) modificat prin LP85 din 13.04.12, MO120-125/15.06.12 art.392]
(4) Dacă, în virtutea unui drept dobîndit anterior, folosirea unei denumiri a soiului este interzisă persoanei care, conform alin. (5), este obligată să o folosească, AGEPI poate cere solicitantului prezentarea unei alte denumiri pentru soiul în cauză, cu condiţia achitării taxei stabilite.
[Art.36 al.(4) modificat prin LP162 din 30.07.15, MO241-246/28.08.15 art.469]
(5) Orice persoană care, pe teritoriul unui stat membru al UPOV, oferă spre vînzare sau comercializează materialul soiului protejat pe teritoriul acestui stat este obligată să folosească denumirea lui chiar şi după expirarea duratei de valabilitate a brevetului pentru acest soi, cu excepţia cazului prevăzut la alin. (4).
(6) Denumirea soiului care îndeplineşte condiţiile prevăzute la alin. (1) - (5) se înscrie în Registrul naţional de brevete odată cu acordarea brevetului şi se publică în BOPI.
(7) Condiţiile de atribuire a denumirii soiului se stabilesc în Regulament.
Articolul 37. Dreptul de prioritate
(1) Prioritatea unei cereri este determinată de data de depozit a acesteia. Dacă mai multe cereri au aceeaşi dată de depozit, prioritatea lor va fi stabilită în funcţie de ordinea în care acestea au fost recepţionate.
(2) Orice persoană sau succesorul în drepturi al acesteia care a depus, conform prevederilor legale, o cerere de brevet pentru soi de plantă într-un stat membru al UPOV sau într-un stat membru al Organizaţiei Mondiale a Comerţului beneficiază, în scopul depunerii unei cereri de brevet pentru acelaşi soi, de un drept de prioritate pe o perioadă de 12 luni de la data de depozit a cererii anterioare; ziua depozitului nu este cuprinsă în termen.
(3) Solicitantul beneficiază de un drept de prioritate a cererii anterioare, cu condiţia ca această cerere să existe la data de depozit.
(4) Dreptul de prioritate va fi recunoscut pentru orice depozit care are valoarea unui depozit naţional reglementar.
(5) Solicitantului i se acordă un termen de 2 ani după expirarea perioadei de prioritate sau, în cazul în care prima cerere a fost respinsă sau retrasă, o perioadă corespunzătoare după o astfel de respingere sau retragere, pentru a furniza toate documentele, informaţiile sau materialele cerute în scopul examinării.
Articolul 38. Revendicarea priorităţii
(1) Solicitantul care intenţionează să beneficieze de prioritatea unei cereri anterioare trebuie să depună o solicitare de revendicare a priorităţii, o copie a cererii anterioare şi, după caz, o traducere a acesteia în limba de stat.
[Art.38 al.(1) modificat prin LP162 din 30.07.15, MO241-246/28.08.15 art.469]
(2) Prioritatea se revendică odată cu depunerea cererii sau în termen de 2 luni de la data de depozit a cererii şi se justifică prin actul de prioritate.
(3) Revendicarea unui drept de prioritate nu are efect în cazul în care solicitantul nu prezintă la AGEPI, în termen de 3 luni de la data de depozit, copiile de pe cererile anterioare certificate de autorităţile competente.
(4) Dacă cererea anterioară nu este întocmită în limba de stat, Agepi are dreptul să ceară o traducere autentificată a acesteia.
[Art.38 al.(4) modificat prin LP162 din 30.07.15, MO241-246/28.08.15 art.469]
Articolul 39. Restabilirea dreptului de prioritate
(1) În cazul în care o cerere în care se revendică prioritatea unei cereri anterioare a fost depusă după expirarea termenului prevăzut la art.37 alin.(2), dar nu mai mult de 2 luni de la expirarea acestui termen, AGEPI poate restabili dreptul de prioritate dacă, odată cu depunerea cererii de brevet, solicitantul a depus un demers care confirmă faptul că diligenţa cerută de circumstanţe a fost exercitată sau că nerespectarea termenului a fost neintenţionată.
(2) Cererea de restabilire a dreptului de prioritate se depune în termen de 2 luni de la data expirării perioadei de prioritate prevăzută la art.37 alin.(2) şi va fi însoţită de plata taxei stabilite; în caz contrar, aceasta se consideră că nu a fost depusă.
(3) În cazul în care copia cererii anterioare nu a fost prezentată la AGEPI în termenul prevăzut la art.38 alin.(3), AGEPI poate restabili dreptul de prioritate dacă vor fi îndeplinite cumulativ următoarele condiţii:
a) solicitantul a depus în acest sens un demers la AGEPI pînă la expirarea termenului stabilit la art.38 alin.(3);
b) solicitantul a prezentat AGEPI o confirmare a demersului depus la oficiul care a înregistrat cererea anterioară, care atestă faptul că copia cererii anterioare a fost solicitată într-un termen ce nu a depăşit 14 luni de la data de depozit a cererii anterioare;
c) copia certificată a cererii anterioare a fost prezentată la AGEPI în termen de o lună de la data la care oficiul care a înregistrat cererea anterioară a eliberat solicitantului copia respectivă.
Articolul 40. Efectul dreptului de prioritate
(1) Consecinţă a dreptului de prioritate este faptul că, în cazul aplicării art.7 şi 10, data de depozit a cererii anterioare va avea efectul datei de depozit a cererii de brevet.
(2) Depunerea unei alte cereri de brevet, publicarea informaţiei privind soiul sau utilizarea soiului nou, care făcea obiectul cererii iniţiale, în termenul prevăzut la art. 37 alin. (2), nu pot servi drept motiv pentru respingerea cererii ulterioare şi pentru apariţia unor drepturi ale terţilor.
(3) Nerespectarea termenelor menţionate la art.38 alin.(2) şi (3), precum şi neachitarea taxei pentru revendicarea priorităţii conduc la nerecunoaşterea priorităţii revendicate.
PROCEDURA DE ACORDARE A BREVETULUI
Secţiunea 1. Examinarea pînă la acordare
Articolul 41. Examinarea cererii
(1) AGEPI şi Comisia de stat verifică dacă cererea de brevet şi soiul care constituie obiectul ei îndeplinesc condiţiile prevăzute de lege. În acest scop, AGEPI efectuează examinarea formală, examinarea preliminară şi examinarea de fond a cererii de brevet. Comisia de stat efectuează examinarea tehnică a cererii de brevet.
(2) AGEPI are dreptul să ceară de la solicitant materiale suplimentare, pe care le consideră necesare, referitoare la identitatea solicitantului sau amelioratorului, la depozitul naţional reglementar constituit sau la îndeplinirea condiţiilor de brevetabilitate.
(3) Condiţiile de prezentare a materialelor suplimentare, indicate la alin.(2), sînt stabilite prin Regulament.
Articolul 42. Examinarea formală
(1) În procesul examinării formale, AGEPI, în termen de 2 luni, verifică dacă cererea de brevet îndeplineşte condiţiile pentru a-i fi atribuită o dată de depozit conform art.35 alin.(1).
(2) Dacă cererea îndeplineşte condiţiile prevăzute la art.33 alin.(1) lit.a)-g), AGEPI înscrie datele respective în Registrul naţional de cereri.
(3) În cazul în care cererea nu îndeplineşte condiţiile prevăzute la art.33 alin.(1) lit.a)-g), AGEPI va oferi posibilitate solicitantului să remedieze neregularităţile în termenul indicat în notificare.
(4) Dacă solicitantul nu va prezenta, în termenul indicat în notificare, informaţiile necesare sau nu va îndeplini cerinţele prescrise la art.33 alin.(1) lit.a)- g), cererea se va considera nedepusă şi acest fapt se va comunica solicitantului.
Articolul 43. Examinarea preliminară
(1) În procesul examinării preliminare, AGEPI, în termen de 3 luni de la data de depozit, verifică:
a) dacă cererea satisface cerinţele stabilite la art. 33 şi, după caz, la art. 34;
b) conformitatea conţinutului documentelor aferente cererii cu condiţiile prescrise de Regulament;
c) dacă revendicarea dreptului de prioritate este conformă dispoziţiilor art.37 şi 38;
d) dacă sînt îndeplinite cerinţele stabilite la art.87;
e) dacă taxa de depunere a cererii a fost achitată în termenul stabilit.
(2) În cazul în care se constată existenţa unor neregularităţi care pot fi corectate, AGEPI le notifică solicitantului, oferindu-i posibilitatea de remediere a acestora în termenul indicat în notificare. În cazul nerespectării termenului indicat sau în lipsa unui demers de prelungire a termenului, cererea de brevet se respinge.
Articolul 44. Publicarea cererii
(1) La expirarea unui termen de 3 luni de la data de depozit, AGEPI publică datele privind cererea în BOPI. Datele care se publică sînt stabilite prin Regulament.
(2) Odată cu publicarea cererii în BOPI, AGEPI publică documentele aferente cererii în modul în care au fost depuse de către solicitant.
(3) Nu se publică cererile de brevet care au fost retrase sau respinse pînă la încheierea pregătirilor tehnice pentru publicare.
Articolul 45. Examinarea de fond
(1) În procesul examinării de fond, AGEPI, în termen de 6 luni de la data de depozit, verifică dacă:
a) soiul revendicat îndeplineşte condiţiile prevăzute la art.10;
b) denumirea soiului îndeplineşte condiţiile prevăzute la art.36.
(2) AGEPI este în drept să ceară de la solicitant documentele care lipsesc sau materiale de precizare, pe care solicitantul trebuie să le prezinte în termenul indicat în notificarea AGEPI. În cazul nerespectării termenului indicat sau în lipsa unui demers de prelungire a termenului, cererea de brevet se respinge.
(3) Dacă în procesul examinării se constată că denumirea soiului nu îndeplineşte condiţiile prevăzute la art. 36, solicitantului i se propune să prezinte la AGEPI o denumire nouă a soiului, cu achitarea taxei stabilite, în termenul indicat în notificare. În cazul nerespectării termenului indicat sau în lipsa unui demers de prelungire a termenului, precum şi în cazul neachitării taxei stabilite, cererea de brevet se respinge.
[Art.45 al.(3) în redacția LP162 din 30.07.15, MO241-246/28.08.15 art.469]
(4) Dacă cererea de brevet este conformă condiţiilor prescrise, AGEPI notifică acest fapt solicitantului.
(5) După încheierea examinării de fond, AGEPI transmite o copie a documentelor aferente cererii Comisiei de stat în vederea efectuării examinării tehnice a soiului.
Articolul 46. Examinarea tehnică a soiului
(1) Dacă în urma examinării conform art.43 şi 45 AGEPI constată că nu există nici un obstacol pentru acordarea brevetului, se întreprind măsuri în vederea efectuării examinării tehnice pentru a se stabili:
a) dacă soiul revendicat aparţine taxonului botanic declarat de solicitant şi identificat în cadrul examinării preliminare;
b) îndeplinirea condiţiilor de distinctivitate, uniformitate şi stabilitate conform art.7, 8 şi 9;
c) dacă descrierea noului soi permite diferenţierea acestuia de un alt soi cunoscut.
(2) Examinarea tehnică a soiului se va efectua de către Comisia de stat şi va include organizarea testelor de creştere realizate de către:
a) Comisia de stat în cadrul centrelor sale de testare a soiurilor;
b) altă autoritate desemnată în numele Comisiei de stat;
c) solicitant, la cererea Comisiei de stat, în cazul speciilor pentru care Comisia de stat nu deţine colecţii de referinţă.
(3) În cadrul examinării tehnice, Comisia de stat poate folosi rezultatele testărilor deja efectuate sau care sînt în curs de efectuare de către un organ competent dintr-un stat membru al UPOV, prezentate de către solicitant cu consimţămîntul şi cu respectarea condiţiilor impuse de organul competent respectiv, sau ale testărilor deja efectuate de către solicitant şi poate să ţină cont de rezultatele obţinute.
(4) Comisia de stat fixează data şi locul de transmitere gratuită a seminţelor sau a materialului săditor destinat examinării tehnice şi a mostrelor de referinţă, precum şi cantitatea necesară a acestora. În caz de neprezentare a materialelor necesare în termenul stabilit, cererea se consideră retrasă.
(5) Comisia de stat poate cere solicitantului toate materialele şi documentele informative necesare.
Articolul 47. Efectuarea examinării tehnice
(1) Comisia de stat efectuează examinarea tehnică a soiului conform principiilor directoare şi în termenele stabilite în baza standardelor internaţionale.
(2) Pentru efectuarea examinării tehnice, solicitantul plăteşte taxa stabilită.
(3) În cazul în care testarea soiului a fost efectuată de către un organ competent dintr-un stat membru al UPOV sau de către solicitant, Comisia de stat analizează rezultatele acesteia în vederea confirmării sau infirmării valabilităţii testării efectuate.
(4) În baza rezultatelor examinării tehnice, Comisia de stat întocmeşte un raport de examinare tehnică, pe care îl transmite AGEPI.
Articolul 48. Raportul de examinare tehnică
(1) În cazul în care Comisia de stat consideră că rezultatele examinării tehnice sînt suficiente pentru aprecierea soiului, ea transmite AGEPI un raport de examinare tehnică şi descrierea oficială precizată a soiului.
(2) Dacă în procesul examinării tehnice se stabileşte că soiul nu îndeplineşte condiţiile art.7, 8 şi 9, Comisia de stat întocmeşte un raport de examinare tehnică pe care îl transmite AGEPI.
(3) AGEPI notifică solicitantului rezultatele examinării tehnice şi îl invită, în termenul indicat în notificare, să-şi prezinte observaţiile.
(4) În cazul în care se constată că raportul de examinare tehnică nu conţine o bază suficientă pentru adoptarea unei decizii, Comisia de stat poate, din proprie iniţiativă şi după consultarea solicitantului sau la cererea motivată a solicitantului, să prevadă efectuarea unei examinări complementare, cu condiţia plăţii unei taxe suplimentare. Orice examinare complementară pînă la adoptarea unei hotărîri definitive se consideră ca făcînd parte din examinarea efectuată conform art.46 alin.(1).
(5) Rezultatele examinării tehnice sînt utilizate exclusiv de către AGEPI şi nu pot fi utilizate ulterior decît cu acordul acesteia.
Articolul 49. Obiecţii privind cererea de brevet
(1) Orice persoană poate prezenta la AGEPI obiecţii scrise privind cererea de brevet. Obiecţiile trebuie să fie motivate, referindu-se exclusiv la nerespectarea condiţiilor stipulate la art.6-10 şi art.36, şi pot fi prezentate:
a) în termen de 3 luni de la publicarea cererii sau a denumirii propuse a soiului, în cazul în care denumirea propusă nu îndeplineşte condiţiile stabilite la art.36;
[Art.49 al.(1), lit.a) modificată prin LP162 din 30.07.15, MO241-246/28.08.15 art.469]
b) în perioada de după publicarea cererii şi pînă la adoptarea unei hotărîri, în cazul în care nu sînt îndeplinite condiţiile stabilite la art.6-10.
(2) Obiecţiile sînt comunicate solicitantului cu oferirea posibilităţii de prezentare a unui răspuns în termen de 2 luni. Obiecţiile şi răspunsurile prezentate sînt luate în considerare la adoptarea hotărîrilor vizate la art.50.
Articolul 50. Hotărîrile AGEPI
(1) În termen de 3 luni de la data primirii raportului de examinare tehnică şi a descrierii oficiale precizate a soiului, AGEPI, în cazul în care stabileşte că rezultatele examinării sînt suficiente pentru adoptarea unei hotărîri privind cererea şi că nu există nici un obstacol în sensul art.49 şi al alin.(2) din prezentul articol, adoptă hotărîrea de acordare a brevetului.
(2) AGEPI adoptă hotărîrea de respingere a cererii:
a) dacă solicitantul nu a remediat în termenul indicat neregularităţile, conform art.43 şi 45;
b) dacă solicitantul nu s-a conformat cerinţelor prevăzute la art. 46 alin. (1) şi art. 47 alin. (2);
[Art.50 al.(2), lit.b) modificată prin LP162 din 30.07.15, MO241-246/28.08.15 art.469]
c) dacă solicitantul nu a propus o denumire a soiului conform art. 36;
d) dacă, în baza raportului de examinare tehnică, se ajunge la concluzia că nu sînt îndeplinite condiţiile stabilite la art. 7, 8 şi 9;
e) la solicitarea persoanei căreia, prin hotărîrea instanţei de judecată, i-a fost recunoscut dreptul la brevet.
(3) Agepi notifică solicitantului hotărîrea adoptată.
Articolul 51. Motivarea hotărîrilor
(1) Hotărîrile AGEPI trebuie să indice motivele în baza cărora acestea au fost adoptate.
(2) Hotărîrile AGEPI se bazează numai pe motive şi dovezi de care părţile interesate au putut să ia cunoştinţă, şi asupra cărora au putut să-şi expună punctul de vedere, verbal sau în scris.
[Art.51 al.(2) modificat prin LP162 din 30.07.15, MO241-246/28.08.15 art.469]
Articolul 52. Publicarea hotărîrii
(1) AGEPI publică în BOPI menţiunea privind hotărîrea sa de acordare a brevetului sau cea de respingere a cererii de brevet.
(2) AGEPI publică, odată cu menţiunea privind hotărîrea de acordare a brevetului, fasciculul de brevet conţinînd descrierea oficială a soiului şi, după caz, fotografiile acestuia. Datele pentru publicare se stabilesc în Regulament.
Articolul 53. Retragerea cererii de brevet
(1) Solicitantul are dreptul să-şi retragă cererea de brevet oricînd, pînă la data adoptării unei hotărîri referitoare la această cerere.
(2) În cazul în care există mai mulţi solicitanţi, cererea de brevet poate fi retrasă numai cu acordul fiecăruia dintre ei.
(3) În cazul în care solicitantul este altul decît amelioratorul, el are obligaţia, concomitent cu depunerea solicitării scrise la AGEPI, să comunice amelioratorului intenţia sa de a retrage cererea. În acest caz, amelioratorul, în termen de 2 luni de la data recepţionării comunicării menţionate, are dreptul preferenţial de a solicita continuarea procedurilor referitoare la cerere în calitate de solicitant.
Secţiunea a 2-a. Procedura de contestare
Articolul 54. Condiţii pentru depunerea contestaţiei
(1) Orice hotărîre adoptată de AGEPI poate fi contestată la Comisia de contestaţii a AGEPI.
(2) Contestaţia poate fi depusă de orice persoană fizică sau juridică, sub rezerva art.87, împotriva unei hotărîri al cărei destinatar desemnat este sau împotriva unei hotărîri al cărei destinatar este o altă persoană, dar care o priveşte în mod direct şi personal.
(3) Contestaţia motivată se depune la AGEPI în formă scrisă, în termen de 2 luni de la data expedierii hotărîrii, în cazul în care este depusă de solicitant sau, în caz contrar, în termen de 2 luni de la data publicării hotărîrii.
(4) Contestaţia se consideră depusă doar după plata taxei stabilite.
(5) Contestarea, conform alin.(1), are efect suspensiv. Agepi poate, în cazul în care consideră necesar, să decidă ca hotărîrea contestată să nu fie suspendată.
Articolul 55. Examinarea contestaţiei
(1) În cazul în care contestaţia este admisibilă, Comisia de contestaţii examinează dacă ea este întemeiată.
(2) În cursul examinării contestaţiei conform prevederilor Regulamentului privind Comisia de contestaţii a AGEPI, părţile pot să depună ori de cîte ori este necesar, într-un termen fixat de Comisie, observaţiile lor asupra notificărilor care le sînt adresate sau asupra comunicărilor parvenite de la celelalte părţi.
(3) Părţile la procedura de contestare pot face demersuri verbale.
Articolul 56. Hotărîrea privind contestaţia
(1) După examinarea contestaţiei, Comisia de contestaţii fie adoptă o hotărîre definitivă asupra acesteia, fie transmite dosarul spre reexaminare subdiviziunii competente a AGEPI sau Comisiei de stat.
(2) În cazul în care Comisia de contestaţii transmite cazul subdiviziunii competente a AGEPI sau Comisiei de stat, motivele şi dispoziţiile hotărîrii Comisiei de contestaţii sînt obligatorii pentru acea subdiviziune sau pentru Comisia de stat, cu condiţia ca faptele cauzei să fie aceleaşi.
(3) Hotărîrea Comisiei de contestaţii se publică în BOPI în termen de 2 luni de la data expedierii acesteia.
Articolul 57. Căile de atac împotriva hotărîrilor Comisiei
de contestaţii
(1) Orice hotărîre adoptată de Comisia de contestaţii poate fi atacată în justiţie în conformitate cu prevederile Codului de procedură civilă. Acţiunea în justiţie nu are efect suspensiv.
(2) Acţiunile în instanţa de judecată pot fi iniţiate din motive de lipsă de competenţă, încălcare a vreunei cerinţe esenţiale de procedură, încălcare a prezentei legi sau a oricărei reguli de aplicare a legii ori de abuz de putere.
(3) Hotărîrea Comisiei de contestaţii care, într-o procedură privind una dintre părţi, nu este finală nu poate face obiectul unei acţiuni în instanţa de judecată pînă la adoptarea unei hotărîri finale, cu excepţia cazului în care această hotărîre nu prevede iniţierea unei acţiuni în instanţa de judecată.
(4) Instanţa de judecată are competenţa de a anula sau modifica hotărîrea contestată.
(5) Acţiunea poate fi iniţiată în instanţa de judecată în termen de 2 luni de la data expedierii hotărîrii Comisiei de contestaţii persoanelor interesate.
(6) Acţiunea poate fi iniţiată de orice parte la procedură care a fost afectată de hotărîrea Comisiei de contestaţii.
(7) Hotărîrea instanţei de judecată este comunicată AGEPI de către persoana interesată. AGEPI operează în registrele naţionale modificările intervenite ca urmare a hotărîrii definitive şi irevocabile a instanţei de judecată şi o publică în BOPI în termen de 2 luni de la data înregistrării acesteia la AGEPI.
PROCEDURA DE ELIBERARE ŞI MENŢINERE
ÎN VIGOARE A BREVETULUI
Articolul 58. Eliberarea brevetului
(1) În cazul în care nu au fost depuse contestaţii împotriva acordării brevetului sau contestaţiile depuse au fost respinse, AGEPI eliberează brevetul persoanei îndreptăţite, cu condiţia plăţii taxelor stabilite, şi publică în BOPI datele despre acesta.
(2) Brevetul este eliberat de către AGEPI în temeiul hotărîrii de acordare a brevetului.
(3) Data eliberării brevetului este data la care menţiunea de eliberare este publicată în BOPI. Componenţa datelor pentru publicare se stabileşte de AGEPI. Data eliberării brevetului se înscrie în Registrul naţional de brevete.
(4) Dacă taxele stabilite pentru eliberarea brevetului nu au fost achitate după publicarea menţiunii de acordare a brevetului în condiţiile prevăzute de Regulament, brevetul nu se va elibera, iar menţiunea privind decăderea titularului din drepturi va fi înscrisă în Registrul naţional de brevete şi publicată în BOPI.
Articolul 59. Menţinerea în vigoare a brevetului
(1) Pentru menţinerea în vigoare a brevetului se plătesc taxe anuale în conformitate cu prevederile art.92.
(2) Taxele anuale se plătesc după publicarea menţiunii de acordare a brevetului şi se consideră plătite dacă plata s-a efectuat în cadrul termenului stabilit de Regulament.
(3) Dacă plata unei taxe anuale nu s-a efectuat în termenul stabilit, aceasta poate fi achitată într-un termen de 6 luni de la data expirării termenului prescris, cu condiţia plăţii unei taxe suplimentare.
Articolul 60. Brevetul acordat unei persoane
(1) În cazul în care un brevet a fost acordat unei persoane neîndreptăţite, persoana îndreptăţită poate revendica transmiterea brevetului pe numele său, fără a aduce atingere altor drepturi existente sau acţiuni conform legii.
(2) Dacă o persoană are dreptul doar la o parte de protecţie prin brevet, ea poate revendica, în conformitate cu alin.(1), recunoaşterea calităţii de cotitular de brevet.
(3) Acţiunile prevăzute la alin.(1) şi (2) nu pot fi examinate în justiţie decît într-un termen de 5 ani de la data publicării în BOPI a hotărîrii privind acordarea brevetului.
(4) Prevederea alin.(3) nu se aplică în cazul în care titularul, la data acordării sau eliberării brevetului, ştia că el nu avea dreptul sau nu era singurul care avea dreptul la acest brevet.
(5) Depunerea unei cereri în instanţa de judecată face obiectul înscrierii în Registrul naţional de brevete. O copie autentificată a hotărîrii judecătoreşti trebuie prezentată la AGEPI de către persoana interesată. Hotărîrea definitivă şi irevocabilă a instanţei de judecată se înscrie în Registrul naţional de brevete şi produce efecte pentru terţi de la data publicării ei în BOPI.
Articolul 61. Efectele substituirii titularului de brevet
(1) În cazul substituirii titularului de brevet ca rezultat al unei hotărîri a instanţei de judecată, contractele de licenţă şi orice alte drepturi se sting prin înscrierea persoanei îndreptăţite la brevet în Registrul naţional de brevete.
(2) Dacă, pînă la intentarea acţiunii în instanţa de judecată, titularul brevetului sau titularul licenţei a utilizat soiul pe teritoriul Republicii Moldova sau a făcut pregătiri eficiente şi serioase în acest scop, el poate continua această utilizare cu condiţia solicitării de acordare a unei licenţe neexclusive de la noul titular de brevet înscris în Registrul naţional de brevete. Solicitarea se efectuează în termenul prevăzut de Regulament. Licenţa se acordă pentru o perioadă determinată şi în condiţii rezonabile.
(3) Licenţa neexclusivă, conform alin.(2), poate fi acordată de către instanţa de judecată în lipsa unui acord între părţi.
(4) Prevederile alin.(2) nu se aplică în cazul în care titularul unui brevet sau al unei licenţe a acţionat cu rea-credinţă în momentul în care a început utilizarea soiului sau pregătirile în acest scop.
Articolul 62. Modificarea denumirii soiului
(1) Denumirea soiului atribuită conform art.36 poate fi modificată în cazul în care AGEPI constată că această denumire nu satisface sau deja nu satisface condiţiile prevăzute la acest articol şi dacă, în cazul unui drept anterior opozabil al unui terţ, titularul acceptă modificarea sau dacă, printr-o hotărîre judecătorească, este interzisă utilizarea denumirii soiului de către titular sau de către orice altă persoană.
(2) AGEPI propune titularului să prezinte o denumire modificată a soiului conform art.36, cu condiţia achitării taxei stabilite.
[Art.62 al.(2) modificat prin LP162 din 30.07.15, MO241-246/28.08.15 art.469]
(3) Denumirea modificată propusă se publică în BOPI şi poate fi supusă obiecţiilor conform art.49.
[Art.62 al.(3) modificat prin LP162 din 30.07.15, MO241-246/28.08.15 art.469]
(4) Datele privind modificarea denumirii soiului se publică în BOPI şi se înscriu în Registrul naţional de brevete. AGEPI eliberează, la solicitare şi cu condiţia achitării taxei stabilite, un fascicol de brevet conţinînd modificările introduse.
[Art.62 al.(4) introdus prin LP162 din 30.07.15, MO241-246/28.08.15 art.469]
Articolul 63. Verificarea tehnică
(1) Titularul este obligat să menţină soiul protejat pe toată durata de valabilitate a brevetului, astfel încît acesta să-şi păstreze toate caracterele prezentate în descrierea oficială a soiului la data acordării brevetului.
(2) Comisia de stat poate efectua o verificare tehnică, conform art.46 şi 47, pentru a controla dacă soiul protejat continuă să existe ca atare, adică îşi menţine toate caracterele indicate în descrierea oficială la data acordării brevetului.
(3) Titularul este obligat să furnizeze Comisiei de stat toate informaţiile necesare pentru aprecierea existenţei soiului ca atare. El este obligat să prezinte materialele soiului şi să permită efectuarea verificării pentru a stabili dacă au fost luate măsurile necesare pentru asigurarea existenţei soiului ca atare.
Articolul 64. Raportul de verificare tehnică
(1) În cazul în care Comisia de stat constată că soiul nu mai este uniform sau stabil, ea adresează AGEPI un raport conţinînd concluziile sale.
(2) Dacă în cadrul verificării tehnice se depistează neregularităţi în sensul alin. (1), AGEPI comunică titularului rezultatele verificării şi îi oferă posibilitatea de a-şi prezenta observaţiile.
(3) În cazul în care titularul nu îşi prezintă observaţiile, AGEPI declară decăderea titularului din drepturile conferite de brevet, în conformitate cu prevederile art.24.
Articolul 65. Informarea
AGEPI şi Comisia de stat informează din oficiu despre toate hotărîrile şi notificările care prevăd un termen sau a căror comunicare este prevăzută prin alte dispoziţii ale prezentei legi, fie prin ordinul directorului general al AGEPI, fie prin ordinul preşedintelui Comisiei de stat.
Articolul 66. Registrele
(1) AGEPI ţine Registrul naţional de cereri în care sînt incluse următoarele date:
a) cererile de brevet cu menţionarea taxonului, denumirii provizorii a soiului, datei de depozit, numelor şi adreselor solicitanţilor, amelioratorilor şi mandatarului autorizat;
b) toate datele privind finalizarea unei proceduri referitoare la cererile de brevet cu menţionarea datelor vizate la lit. a);
c) propunerile de denumire a soiului;
d) modificările referitoare la solicitant sau la mandatarul autorizat.
(2) AGEPI ţine Registrul naţional de brevete în care, după acordarea unui brevet, sînt incluse următoarele date:
a) specia şi denumirea soiului;
b) descrierea oficială a soiului sau menţiunea documentului, aflat în posesia AGEPI, care conţine această descriere;
c) în cazul soiurilor care pentru producerea materialului necesită folosirea repetată a materialului unor componenţi, indicarea acestor componenţi;
d) numele şi adresele titularului, amelioratorului şi mandatarului autorizat;
e) data începerii şi a încetării valabilităţii brevetului;
f) la solicitare, orice drept contractual de exploatare exclusivă sau orice drept de exploatare obligatorie a soiului, inclusiv numele şi adresa persoanei beneficiare de dreptul de exploatare;
g) identificarea soiului în calitate de soi iniţial sau esenţial derivat, inclusiv denumirile soiurilor şi numele părţilor vizate.
(3) AGEPI ţine registrele menţionate la alin.(1) şi (2) în conformitate cu prevederile Legii cu privire la registre şi ale Regulamentului.
[Art.66 al.(3) modificat prin LP162 din 30.07.15, MO241-246/28.08.15 art.469]
(4) Comisia de stat ţine Catalogul soiurilor de plante în care este inclusă următoarea informaţie cu privire la soiurile admise pentru cultivare în Republica Moldova:
[Art.66 al.(4) modificat prin LP85 din 13.04.12, MO120-125/15.06.12 art.392]
b) denumirea soiului;
c) denumirea şi adresa amelioratorului;
d) denumirea şi adresa menţinătorului;
e) anul admiterii pentru cultivare;
[Art.66 al.(4), lit.e) modificată prin LP85 din 13.04.12, MO120-125/15.06.12 art.392]
f) unele caracteristici morfologice şi de producţie.
Articolul 67. Inspectarea publică
(1) Registrele menţionate la art. 66 alin. (1) şi (2) şi catalogul menţionat la alin. (4) sînt deschise pentru inspectare publică.
[Art.67 al.(1) în redacţia LP85 din 13.04.12, MO120-125/15.06.12 art.392]
(2) Sînt, de asemenea, deschise pentru inspectare publică, în caz de interes legitim şi conform condiţiilor din Regulament:
a) documentele referitoare la o cerere de brevet;
b) documentele referitoare la un brevet acordat;
c) testările în cultura unui soi destinate examinării tehnice a acestuia;
d) testările în cultura unui soi destinate verificării tehnice privind menţinerea acestuia.
(3) În cazul soiurilor pentru care materialul, constînd din componenţi specifici, trebuie să fie utilizat de mai multe ori pentru producerea acestora, la cererea solicitantului unei cereri de brevet, orice date referitoare la componenţi, inclusiv la cultivarea lor, sînt excluse de la inspectarea publică. O asemenea cerere nu mai este acceptabilă după adoptarea hotărîrii privind cererea de brevet.
(4) Materialul prezentat sau obţinut în cadrul testărilor nu poate fi transmis terţilor de către AGEPI sau Comisia de stat, cu excepţia cazului în care persoana vizată şi-a dat acordul în acest sens.
(41) Contractele de cesiune, licenţă, gaj şi franchising sau alte documente anexate cererii de înregistrare a acestor contracte sînt deschise inspectării publice doar cu acordul expres al părţilor contractante sau în temeiul hotărîrii instanţei judecătoreşti, cu excepţia cazurilor prevăzute de legislaţia în vigoare.
[Art.67 al.(41) introdus prin LP162 din 30.07.15, MO241-246/28.08.15 art.469]
(5) AGEPI şi Comisia de stat pot elibera extrase din registruşi, respectiv, din catalog la cerere şi cu condiţia plăţii taxei stabilite.
[Art.67 al.(5) modificat prin LP85 din 13.04.12, MO120-125/15.06.12 art.392]
Articolul 68. Publicaţiile periodice
(1) AGEPI editează publicaţia periodică BOPI, care cuprinde:
a) datele înscrise în Registrul naţional de cereri şi Registrul naţional de brevete, precum şi orice alte date a căror publicare este prevăzută de prezenta lege;
b) comunicări şi informaţii de interes general dispuse de directorul general al AGEPI, precum şi orice alte informaţii referitoare la prezenta lege şi la aplicarea ei.
(2) Comisia de stat publică periodic Catalogul soiurilor de plante cuprinzînd soiuri şi hibrizi admişi pentru producere şi comercializare.
[Art.68 al.(2) modificat prin LP85 din 13.04.12, MO120-125/15.06.12 art.392]
Articolul 69. Marcajul de avertizare
(1) Titularul brevetului are dreptul de a marca materialul soiului sau materialul recoltat din soi cu un marcaj de avertizare care să indice faptul că soiul este brevetat.
(2) Lipsa marcajului de avertizare nu produce efecte juridice.
(3) Dacă o persoană indică în mod fals, direct sau indirect, că un material al soiului sau un material recoltat din soiul produs sau comercializat de ea aparţine soiului brevetat de către o altă persoană, această persoană poartă răspundere conform legii.
(4) În cazul plasării pe piaţă a unui soi de plantă modificată genetic, materialul soiului va fi marcat corespunzător, astfel încît pe etichetă şi/sau în documentele de însoţire să fie specificată prezenţa organismului modificat genetic.
Articolul 70. Acţiuni de încălcare a drepturilor
(1) Constituie încălcare a drepturilor decurgînd dintr-o cerere de brevet sau dintr-un brevet efectuarea fără autorizaţia titularului de brevet a oricărei acţiuni prevăzute la art.15, precum şi a următoarelor acţiuni:
a) utilizarea incorectă a denumirii soiului sau neindicarea denumirii contrar art.18 alin.(2);
b) utilizarea contrar art.19 alin.(3) a denumirii unui soi protejat sau a unei denumiri foarte apropiate de cea a soiului protejat, astfel încît să se poată crea confuzii.
(2) Persoana care a comis încălcarea prevăzută la alin.(1) este obligată să repare prejudiciile suportate de către titularul de brevet. Cuantumul despăgubirii datorate titularului nu poate fi inferior avantajului obţinut de contravenient.
Articolul 71. Acţiuni anterioare acordării brevetului
Titularul de brevet poate cere o compensaţie rezonabilă din partea oricărei persoane care a efectuat, în perioada cuprinsă între data de publicare a cererii de brevet şi cea de acordare a brevetului, o acţiune care i-ar fi fost interzisă după acordarea brevetului.
Articolul 72. Dreptul la intentarea acţiunii privind
(1) Acţiunea privind încălcarea drepturilor poate fi intentată de către titularul de brevet.
(2) Un licenţiat poate iniţia o acţiune privind încălcarea drepturilor, cu excepţia situaţiei în care această posibilitate a fost în mod expres exclusă printr-un acord cu titularul de brevet, în cazul unei licenţe exclusive sau de către instanţa de judecată, conform art.31 sau 61.
(3) Orice licenţiat are dreptul de a interveni în acţiunea privind încălcarea drepturilor, iniţiată de titularul de brevet în instanţa de judecată, pentru a obţine repararea prejudiciilor suportate.
Articolul 73. Măsuri de asigurare a probelor pînă la
intentarea acţiunii privind încălcarea
(1) Orice persoană îndreptăţită, care a prezentat elemente de probă suficiente pentru a-şi confirma afirmaţiile potrivit cărora drepturile sale sînt încălcate, poate cere instanţei de judecată sau unei alte autorităţi competente, pînă la iniţierea unui proces împotriva acţiunilor ilegale, aplicarea de măsuri provizorii şi asigurarea probelor relevante, sub rezerva asigurării confidenţialităţii informaţiilor. Instanţa poate ordona măsurile de asigurare a probelor cu condiţia depunerii de către reclamant a unei cauţiuni sau a unei garanţii echivalente, necesare pentru repararea prejudiciilor cauzate pîrîtului, în cazul în care nu va fi constatată prezenţa unei încălcări.
a) să ceară descrierea detaliată a soiului sau a materialelor lui pretinse a fi încălcate, cu sau fără prezentarea mostrelor;
(3) Procedura de aplicare a măsurilor de asigurare a probelor o efectuează instanţa de judecată sau o altă autoritate competentă, în conformitate cu prevederile Codului de procedură civilă. Măsurile de asigurare a probelor vor fi realizate cu participarea executorului judiciar, care poate fi asistat de un reprezentant al AGEPI şi de un ofiţer de poliţie.
Articolul 74. Asigurarea probelor în cazuri de urgenţă
(1) Măsurile de asigurare a probelor pot fi stabilite fără ca pîrîtul să fie audiat dacă orice întîrziere poate cauza o daună ireparabilă titularului de drepturi sau există un risc de distrugere a probelor. Încheierea judecătorească este adusă imediat la cunoştinţa părţii afectate.
(2) Încheierea de asigurare a probelor poate fi atacată în instanţa de judecată.
Articolul 75. Nulitatea măsurilor de asigurare a probelor
(1) Măsurile de asigurare a probelor vor fi considerate nule sau nevalabile:
a) în cazul în care reclamantul nu intentează, în termen de 20 de zile lucrătoare, o acţiune în instanţa de judecată privind încălcarea drepturilor;
b) ca urmare a oricărei acţiuni sau inacţiuni prejudiciabile ale reclamantului;
c) dacă s-a constatat că nu există încălcare sau risc de încălcare a unui drept asupra soiului de plantă;
(2) În cazul în care măsurile de asigurare a probelor au cauzat prejudicii şi au fost declarate nule sau nevalabile, reclamantul urmează să achite pîrîtului o despăgubire corespunzătoare.
Articolul 76. Prezentarea şi asigurarea probelor în
(1) Dacă o parte prezintă dovezi că pretenţiile sale sînt motivate, precum şi informaţii că anumite probe se află în gestiunea părţii opuse, instanţa de judecată va ordona ca probele să fie prezentate într-un număr suficient şi rezonabil, sub rezerva asigurării confidenţialităţii informaţiei. În cazul în care încălcarea drepturilor este comisă la scară comercială, instanţa de judecată poate ordona părţilor suplimentar prezentarea documentelor bancare, financiare sau comerciale.
(2) În cazul în care o parte la proces refuză nemotivat accesul la informaţiile necesare sau tergiversează cu rea-credinţă prezentarea lor, fapt ce împiedică soluţionarea conflictului, instanţa de judecată se pronunţă în privinţa admiterii sau respingerii acţiunii în temeiul informaţiilor prezentate, inclusiv al plîngerii sau al pretenţiei prezentate de partea lezată prin împiedicarea accesului la informaţii, cu condiţia de a oferi părţilor posibilitatea de a fi audiate referitor la pretenţiile sau elementele lor de probă.
Articolul 77. Dreptul la informare
(1) Dacă în procesul examinării unui litigiu s-a constatat că sînt încălcate drepturile asupra unui soi, instanţa de judecată poate cere ca informaţiile privind originea şi reţelele de distribuţie a materialelor care încalcă dreptul asupra soiului să fie furnizate de contravenient sau de orice altă persoană care:
a) a fost găsită în posesia materialelor contrafăcute destinate comercializării;
b) a fost indicată de către persoana menţionată la lit.a) ca fiind implicată în acţiuni de producere, reproducere sau distribuire a materialelor soiului.
a) numele şi adresa producătorului, distribuitorului, furnizorului, ale deţinătorilor anteriori ai materialelor soiului, precum şi ale vînzătorilor angro şi cu amănuntul;
b) informaţii privind cantităţile produse, livrate, primite sau comandate, precum şi privind preţul materialelor soiului respectiv.
(3) Prevederile alin.(1) şi (2) se aplică fără a aduce atingere altor dispoziţii legale şi de reglementare care:
a) acordă titularului dreptul de a obţine informaţii mai detaliate;
b) reglementează utilizarea în cauzele civile sau penale a informaţiilor comunicate conform prezentului articol;
c) reglementează răspunderea pentru abuzul de dreptul la informare;
d) oferă posibilitatea de a refuza prezentarea de informaţii care ar constrînge persoana menţionată la alin.(1) să admită propria sa participare sau cea a rudelor sale apropiate la încălcarea unui brevet;
Articolul 78. Măsurile de asigurare a acţiunii privind
(1) Dacă instanţa de judecată a constatat faptul sau iminenţa încălcării unui brevet, ea poate, la cererea titularului de drepturi, să ia măsuri de asigurare a acţiunii privind încălcarea drepturilor împotriva contravenientului şi/sau al intermediarilor, cum ar fi:
a) să pronunţe, cu titlu provizoriu, o încheiere de interzicere a oricăror acţiuni ce constituie încălcare a drepturilor titularului de brevet ori să permită continuarea acţiunilor cu condiţia depunerii unei cauţiuni suficiente să asigure despăgubirea titularului de brevet;
b) să pună sechestru pe materialele suspectate de a încălca un brevet pentru a preveni introducerea lor în circuitul comercial;
c) să pună sechestru pe orice proprietate a contravenientului, inclusiv să blocheze conturile bancare, să ceară prezentarea documentelor bancare, financiare sau comerciale, dacă încălcarea a fost comisă la scară comercială şi există riscul de nerecuperare a prejudiciilor.
(2) Măsurile de asigurare a respectării drepturilor pot fi stabilite fără audierea pîrîtului dacă orice întîrziere poate cauza o daună ireparabilă titularului de drepturi sau dacă există riscul de distrugere a probelor. Hotărîrea instanţei judecătoreşti va fi adusă imediat la cunoştinţa părţii afectate.
Articolul 79. Măsurile corective
(1) Constatînd încălcarea drepturilor, instanţa de judecată poate ordona, la cerere, măsurile respective referitoare la produsele cu care s-a încălcat un brevet şi, în cazuri corespunzătoare, referitoare la materialele şi instrumentele folosite la crearea şi fabricarea acestor produse. Printre aceste măsuri figurează, în special:
b) retragerea definitivă din circuitul comercial;
(2) Măsurile menţionate la alin. (1) se realizează din contul pîrîtului, cu excepţia cazurilor cînd există motive temeinice care împiedică acest lucru.
(3) La examinarea cererii de aplicare a măsurilor corective, instanţa de judecată se conduce de principiul echităţii, proporţiei între gravitatea încălcării şi remedierile ordonate, precum şi de interesele terţilor.
Articolul 80. Asigurarea executării hotărîrii judecătoreşti
În cazul emiterii unei hotărîri judecătoreşti de constatare a încălcării unui brevet, instanţa de judecată, la cererea titularului de brevet, poate lua măsuri de asigurare a executării hotărîrii împotriva contravenientului, prin care acesta din urmă va fi somat să înceteze orice acţiune ce constituie încălcare a drepturilor titularului. În acest scop, instanţa de judecată poate cere depunerea de către contravenient a unei cauţiuni sau garanţii echivalente. Titularul de drepturi poate cere dispunerea acestor măsuri şi împotriva intermediarilor ale căror servicii sînt utilizate de un terţ pentru a încălca un brevet.
Articolul 81. Măsurile de alternativă
Instanţa de judecată, la cererea contravenientului, poate ordona plata unei despăgubiri pecuniare reclamantului în locul aplicării măsurilor prevăzute la art.79 şi 80, în cazul în care el a acţionat neintenţionat sau din imprudenţă, dacă aplicarea măsurilor în cauză i-ar fi cauzat pagube disproporţionate şi dacă despăgubirea pecuniară este rezonabilă pentru reclamant.
Articolul 82. Despăgubirile
(1) La cererea părţii lezate, persoana care a încălcat un brevet cu bună-ştiinţă sau avînd motive rezonabile de a conştientiza acest lucru va achita titularului de drepturi despăgubirile pentru prejudiciile suportate în mod real din cauza încălcării drepturilor sale. La stabilirea despăgubirilor:
a) se va ţine cont de toate aspectele esenţiale, cum ar fi consecinţele economice negative, inclusiv beneficiul ratat, suportate de partea lezată, orice profit obţinut ilegal de pîrît, precum şi alte aspecte, cum ar fi prejudiciul moral cauzat titularului de drepturi în urma încălcării drepturilor sale;
b) poate fi fixată, ca alternativă, o sumă unică pe baza unor elemente cum ar fi, cel puţin, valoarea redevenţei sau încasările care ar fi fost datorate titularului în cazul în care pîrîtul ar fi cerut autorizaţia de a utiliza soiul respectiv.
(2) În cazul în care contravenientul a comis o încălcare din neştiinţă sau fără a avea motive rezonabile de a şti acest lucru, el va fi obligat să recupereze beneficiile ratate sau pagubele pricinuite titularului de drepturi, stabilite conform legii.
Articolul 83. Publicarea hotărîrilor judecătoreşti
(1) În cadrul acţiunilor privind încălcarea drepturilor protejate, instanţa de judecată competentă poate ordona, la cererea reclamantului şi pe cheltuiala persoanei care a încălcat dreptul protejat, măsuri corespunzătoare în scopul difuzării informaţiei privind hotărîrea judecătorească, inclusiv afişarea acesteia în locuri publice, precum şi publicarea integrală sau parţială a hotărîrii.
(2) Instanţa de judecată competentă poate ordona măsuri suplimentare de publicitate, corespunzătoare împrejurărilor speciale, inclusiv o publicitate de mare amploare.
Articolul 84. Prelungirea termenelor şi repunerea în
(1) Termenele prescrise de prezenta lege sau de Regulament referitoare la o cerere de brevet sau la un brevet pot fi prelungite printr-o cerere depusă la AGEPI pînă la expirarea termenului prescris. Perioada de prelungire a termenului nu poate constitui mai mult de 6 luni de la data expirării termenului prescris.
(2) Cererea de prelungire a termenului se consideră depusă numai după achitarea taxei corespunzătoare.
(3) În cazul în care solicitantul nu a respectat un termen prescris pentru o procedură în cadrul AGEPI, el poate solicita, în termen de 6 luni de la data expirării termenului prescris, repunerea în termen. Procedura omisă trebuie realizată în acest termen-limită. Solicitarea se va considera a fi depusă numai după plata taxei de repunere în termen; în caz contrar, ea se respinge.
(4) Dispoziţiile prezentului articol nu se aplică pentru termenele prevăzute la alin.(1) şi (3) din prezentul articol, precum şi la art.12 alin.(3), art.34 alin.(3), art.35 alin.(3), art.37-39, art.49, art.54 alin.(3), art.59 alin.(3), art.85 alin.(2).
Articolul 85. Restabilirea drepturilor (restitutio in
(1) Dacă, în pofida luării tuturor măsurilor adecvate cerute de împrejurări, solicitantul sau titularul unui brevet sau orice parte a unei proceduri în cadrul AGEPI nu s-a încadrat într-un anumit termen şi această neîncadrare are drept consecinţă directă pierderea unui drept sau a unui mijloc de contestare, la cerere, solicitantul este restabilit în drepturile sale.
(2) Cererea de restabilire în drepturi este prezentată în scris, în termen de 2 luni de la data înlăturării motivului de neîncadrare în termenul stabilit, dar nu mai tîrziu de 12 luni de la expirarea termenului omis. Dacă cererea în cauză se referă la revalidarea brevetului în legătură cu neplata taxei anuale de menţinere în vigoare, termenul de 12 luni va curge de la data expirării termenului prevăzut la art.59 alin.(3).
(3) Cererea de restabilire în drepturi urmează să fie motivată şi să indice faptele şi argumentele pe care se bazează.
(4) Cererea de restabilire în drepturi se consideră depusă din momentul în care este plătită taxa stabilită pentru restabilirea drepturilor.
(5) Prevederile prezentului articol nu se aplică pentru termenele indicate la alin. (2) din prezentul articol, precum şi la art.12 alin.(3), art.14 alin.(1), art.37-39, art.49 şi art.54 alin.(3).
Articolul 86. Dreptul de folosire posterioară
Orice persoană care, în perioada cuprinsă între pierderea unui drept la o cerere de brevet sau la un brevet şi restabilirea acestui drept, a exploatat sau a întreprins cu bună-credinţă pregătiri eficiente şi serioase pentru exploatarea unui soi făcînd obiectul unei cereri de brevet publicate sau beneficiind de protecţie prin brevet, poate, în mod gratuit, să continue această exploatare în cadrul sau în scopurile întreprinderii sale, fără a depăşi volumul existent.
Articolul 87. Reprezentarea
(1) Sub rezerva aplicării prevederilor alin.(2), în procedurile stabilite prin prezenta lege nici o persoană nu este obligată să fie reprezentată în faţa AGEPI.
(2) Persoanele fizice sau juridice care nu au nici domiciliu, nici sediu principal şi nici întreprindere industrială sau comercială efectivă şi funcţională în Republica Moldova trebuie să fie reprezentate în faţa AGEPI de un mandatar autorizat, cu excepţia următoarelor cazuri:
(3) Persoanele fizice sau juridice care au domiciliu, sediu principal sau întreprindere industrială sau comercială efectivă şi funcţională în Republica Moldova pot fi reprezentate în faţa AGEPI de un angajat al lor.
(4) Reprezentarea se efectuează în baza unei procuri prezentate la AGEPI, în condiţiile şi termenele prevăzute de Regulament.
(5) Mandatarii autorizaţi activează în conformitate cu un regulament aprobat de Guvern.
(1) În cursul procedurii derulate, AGEPI poate să recurgă din oficiu la examinarea faptelor în măsura în care ele fac obiectul examinării prevăzute la art.45 şi 46.
(2) AGEPI nu ia în considerare faptele care nu au fost invocate sau dovezile care nu au fost prezentate în termenul fixat de ea.
Articolul 89. Procedura verbală
(1) Procedura verbală se efectuează din iniţiativa AGEPI sau la cererea unei părţi la procedură.
(2) Fără a aduce atingere prevederii alin.(3), procedura verbală în cadrul AGEPI nu este publică.
(3) Procedura verbală din cadrul Comisiei de contestaţii a AGEPI, şi anume pronunţarea deciziei, este publică, cu excepţia deciziilor a căror pronunţare publică ar putea cauza prejudicii grave şi nejustificate, în special pentru una din părţile la procedură.
Articolul 90. Obţinerea dovezilor
(1) În orice procedură derulată în cadrul AGEPI, al Comisiei de stat sau al instanţei de judecată pot fi întreprinse următoarele măsuri de obţinere a dovezilor:
a) audierea părţilor;
b) solicitarea informaţiilor;
c) prezentarea documentelor şi a altor dovezi;
d) audierea martorilor;
e) expertiza;
f) vizita pe loc;
g) declaraţii scrise sub jurămînt.
(2) În cazul în care AGEPI, Comisia de stat sau instanţa de judecată vor considera necesar ca o parte la procedură, un martor sau un expert să depună mărturii orale:
a) persoana respectivă va fi invitată să se prezinte în faţa instanţei;
b) se va cere instanţei de judecată sau altor autorităţi competente să obţină mărturia persoanei respective.
(3) O parte la procedură, un martor sau un expert chemaţi în faţa AGEPI, a Comisiei de stat sau în instanţa de judecată pot cere autorizarea de a fi audiaţi de către autorităţile competente. După recepţionarea acestei cereri sau în caz de neprezentare, AGEPI, Comisia de stat sau instanţa de judecată pot cere autorităţilor competente să obţină mărturiile persoanei în cauză.
(4) Dacă o parte la procedură, un martor sau un expert depune mărturii în faţa AGEPI, a Comisiei de stat sau a instanţei de judecată, persoana respectivă poate cere autorităţilor competente să fie audiată în condiţii adecvate.
Articolul 91. Suspendarea procedurii în instanţă
(1) În cazul în care acţiunea în instanţă se referă la stabilirea persoanei îndreptăţite să obţină brevet şi dacă hotărîrea depinde de aprecierea brevetabilităţii soiului conform art. 6, această hotărîre va putea fi adoptată numai după ce AGEPI va lua o hotărîre privind brevetabilitatea soiului conform cererii de brevet.
(2) În cazul în care acţiunea în instanţă vizează un brevet deja acordat, referitor la care a fost derulată o procedură de anulare sau de decădere din drepturi, procedura poate fi suspendată în măsura în care hotărîrea depinde de valabilitatea brevetului.
Articolul 92. Taxele
(1) AGEPI percepe taxe, conform unui regulament aprobat de Guvern, pentru acţiunile pe care le efectuează conform legii, precum şi taxe anuale de menţinere în vigoare a brevetului pe durata protecţiei.
(2) În cazul neachitării taxelor stabilite pentru alte acţiuni, efectuate doar la cererea persoanei interesate, cererea este considerată nedepusă dacă taxa nu a fost plătită în termenul indicat în notificarea prin care AGEPI a invitat persoana interesată să achite taxa şi a atenţionat-o asupra consecinţelor neplăţii.
(3) Dacă unele informaţii furnizate de solicitant nu pot fi verificate decît printr-o examinare tehnică ce depăşeşte cuantumul stabilit, pentru efectuarea examinării tehnice solicitantul achită o taxă suplimentară.
(4) Taxele se plătesc de către solicitant, titularul brevetului, precum şi de către alte persoane fizice sau juridice interesate.
Articolul 93. Protecţia şi testarea soiurilor în străinătate
(1) Persoanele fizice şi juridice din Republica Moldova sînt în drept să aleagă liber statul în care vor să depună, pentru primă dată, cererea de brevet.
(2) Solicitantul poate să solicite acordarea brevetului pentru soi de plantă în alte state membre ale UPOV, fără a aştepta să i se acorde brevet de către autoritatea ţării în care a fost depusă prima cerere.
(3) Soiul pentru care se solicită protecţie în Republica Moldova poate fi testat în alt stat în cazul în care cu acesta este încheiat un contract bilateral sau internaţional corespunzător.
(4) Solicitantul care a depus prima cerere într-un stat străin va prezenta informaţia referitoare la testările efectuate în conformitate cu cerinţele de protecţie a soiului din acel stat.
(5) Cheltuielile ocazionate de protecţia soiului în străinătate sînt suportate de către solicitant.
Articolul 94. Competenţa în soluţionarea litigiilor
b) recunoaşterea unui drept de prioritate;
c) retragerea cererii de brevet sau renunţarea la brevet.
(2) Activitatea Comisiei de contestaţii este reglementată prin Regulamentul privind Comisia de contestaţii a AGEPI, aprobat de Guvern.
(3) Judecătoria în a cărei jurisdicţie este sediul AGEPI examinează litigiile privind:
[Art.94 al.(3) modificat prin LP162 din 30.07.15, MO241-246/28.08.15 art.469]
a) stabilirea calităţii de ameliorator;
b) stabilirea persoanei îndreptăţite să obţină brevet;
c) acordarea licenţei pentru o cerere de brevet sau un brevet;
d) acţiunile privind dreptul de folosire posterioară;
e) acţiunile privind dreptul la brevet dintre întreprindere şi salariat;
f) acţiunile privind încălcarea unei cereri de brevet sau a unui brevet şi ordonarea măsurilor respective;
g) acţiunile în nulitate a brevetului;
h) judecarea în primă instanţă a contestaţiilor referitoare la hotărîrile Comisiei de contestaţii.
Articolul 95. Utilizarea soiurilor în producţie
(1) Soiurile pot fi utilizate în procesul de producere numai după efectuarea testării lor la valoarea culturală şi de utilizare şi după includerea în Catalogul soiurilor de plante.
[Art.95 al.(1) în redacţia LP85 din 13.04.12, MO120-125/15.06.12 art.392]
(2) Soiurile de plante modificate genetic urmează să fie utilizate în procesul de producţie numai după obţinerea autorizaţiei de introducere în mediu, eliberate de autoritatea naţională competentă, în conformitate cu legislaţia privind securitatea biologică, după caz.
Articolul 96. Tratamentul naţional
Persoanele fizice şi juridice din statele membre ale UPOV beneficiază de drepturile acordate prin prezenta lege la fel ca şi persoanele fizice şi juridice din Republica Moldova. Prevederile prezentei legi sînt aplicabile şi în cadrul acordurilor bilaterale sau al relaţiilor de reciprocitate.
Articolul 97. Intrarea în vigoare
(1) Prezenta lege intră în vigoare la 3 luni de la data publicării în Monitorul Oficial al Republicii Moldova, cu excepţia articolelor 73, 74, 75 şi 76, care vor fi puse în aplicare odată cu intrarea în vigoare a modificărilor corespunzătoare din Codul de procedură civilă.
(2) La data intrării în vigoare a prezentei legi se abrogă Legea nr. 915-XIII din 11 iulie 1996 privind protecţia soiurilor de plante, cu modificările ulterioare.
a) cererile de brevet a căror procedură de examinare nu s-a încheiat pînă la data intrării în vigoare a prezentei legi se examinează în modul stabilit de prezenta lege;
b) brevetele pentru soiurile de plante aparţinînd unor genuri şi specii botanice protejate pe teritoriul Republicii Moldova conform Legii nr.915-XIII din 11 iulie 1996 privind protecţia soiurilor de plante, eliberate pînă la intrarea în vigoare a prezentei legi, se asimilează sub aspect juridic brevetelor eliberate în conformitate cu prezenta lege.
Articolul 98. Organizarea executării
b) va aduce actele sale normative în conformitate cu prevederile prezentei legi.
Nr.39-XVI. Chişinău, 29 februarie 2008.

References: Articolul 3

Articolul 4

Articolul 5

Articolul 6

Articolul 7

Articolul 8

Articolul 9

Articolul 10

Articolul 11

Articolul 12

Articolul 14

Articolul 15

Articolul 16

Articolul 17

Articolul 18

Articolul 19

Articolul 20

Articolul 21

Articolul 22

Articolul 23

Articolul 24

Articolul 25

Articolul 26

Articolul 27

Articolul 28

Articolul 29

Articolul 30

Articolul 31

Articolul 32

Articolul 34

Articolul 35

Articolul 36

Articolul 37

Articolul 38

Articolul 39

Articolul 40

Articolul 41

Articolul 42

Articolul 43

Articolul 44

Articolul 45

Articolul 46

Articolul 47

Articolul 48

Articolul 49

Articolul 50

Articolul 51

Articolul 52

Articolul 53

Articolul 54

Articolul 55

Articolul 56

Articolul 57

Articolul 58

Articolul 59

Articolul 60

Articolul 61

Articolul 62

Articolul 63

Articolul 64

Articolul 65

Articolul 66

Articolul 67

Articolul 68

Articolul 69

Articolul 70

Articolul 71

Articolul 72

Articolul 73

Articolul 74

Articolul 75

Articolul 76

Articolul 77

Articolul 78

Articolul 79

Articolul 80

Articolul 81

Articolul 82

Articolul 83

Articolul 84

Articolul 85

Articolul 86

Articolul 87

Articolul 89

Articolul 90

Articolul 91

Articolul 92

Articolul 93

Articolul 94

Articolul 95

Articolul 96

Articolul 97

Articolul 98